text:
Í fyrra hálvleiki var ikki nógv at skriva heim um. Liðini fóru til hálvleiks á jøvnum, 0-0.
Men helt áskoðarin á Svangaskarði í dag, at fyrri hálvleikur var keðiligur at hyggja eftir, so kann viðkomandi ikki hava hildið tað sama eftir seinna hálvleik, har tað var sonn málveitsla.
Eftir 71 minuttir var líkt til, at vit skuldu heimaftur ígjøgnum Eysturoyartunnilin við ongum, tí upp á 26 minuttir í seinna hálvleiki leggur B68 seg á odda 3-0.
So hildu tey flestu, at nú var liðugt, og at stigini fóru at verða verandi á Toftum.
Men soleiðis skuldi ikki verða.
Í Champions League-finaluni í Istanbul í 2005 hevði Liverpool seks gandakendar minuttir, har Liverpool vendi 0-3 til 3-3 ímóti AC Milan. Okkara næstbestu royndu á bestan hátt at gera Liverpool kynstrið eftir, hóast tað tók okkum eitt sindur longri, 13 minuttir, at venda 0-3 til 3-3.
Fyrst minkar Hanus Ólavsson um munin til 3-1 eftir 74 minuttir. Hendan støðan heldur sær til fimm minuttir eru eftir av vanligu leiktíðini, tá eldhugaði Liverpool-fjepparin, Martin Balle, setir sær fyri, at nú skuldu vit skapa okkara egna Istanbul. Fyrst minkar Martin um munin til 3-2 við máli úr stuttari fjarstøðu, og tveir minuttir seinni verður Martin spældur leysur og javnar til 3-3. Tá var frøðin sum vera man stór á okkara monnum.
Javnleikur, 3-3, gjørdist endaliga úrslitið. Tað einasta, sum manglaði fyri at fullkomiliga eftirlíkna undrinum úr Istanbul var, at vit fingu eina brotssparkskapping, har dagsins vikarur í málinum, Brandur Jákupsson, tryggjaði okkum sigurin, men brotssparkskappingar eru ikki ein partur av landskappingardystum.
Sera væl komið aftur av okkara monnum, sum við eina stiginum framvegis eru nummar 6 í 2. deild - nú við níggju stigum.
Vit loyva okkum at ynskja okkara monnum til lukku við eina stiginum og fegnast um góða hugburðin!
Saman við 07 Vestur, B68, HB, AB og Skála, skipar Fótbóltssamband Føroya fyri tilsamans fimm fótbóltsskúlum í summar, sum verða í juni og juli mánað.
Sum so nógv annað, so var korona orsøkin til, at árligu fótbóltsskúlarnir hjá FSF blivu avlýstir í fjør. Men nú er greitt, at fótbóltsskúlarnir, sum vit kenna teir, verða aftur í ár.
Tilsamans fimm fótbóltsskúlar verða á skránni í juni og juli mánað. Tað er FSF, saman við 07 Vestur, B68, HB, AB og Skála, sum er fyriskipari av fótbóltsskúlunum.
Fótbóltsskúlin verður hildin yvir tveir dagar og er ætlaður gentum og dreingjum í aldurinum 7 til 15 ár (tvs. børn fødd í 2006 til og við 2014). Øll sum luttaka fáa – afturat góðari fótbóltsvenjing – eisini mat, frukt, bólt, t-shirt og luttøkubræv.
Endamálið við fótbóltsskúlunum hjá FSF er at kveikja og styrkja fótbóltsáhugan hjá børnum, bæði royndum og óroyndum, og at fótbóltsligu førleikarnir verða mentir.
Men tað er eisini av stórum týdningi, at børnini fáa eitt gott upplivilsi, bæði fótbóltsliga og sosialt, og at børnini á ungum aldri fáa alsk fyri heimsins besta spæli, sum fótbóltur er.
Kostnaðurin fyri at luttaka á hvørjum einstøkum fótbóltsskúla er 400 kr. Men tað ræður um at gera skjótt av. Kostnaðurin hækkar nevniliga til 500 kr., tríggjar vikur áðrenn skúlin byrjar.
Okkara U17-dreingjalið fór leygardagin 15. mai til Suðuroyar við Smyrli klokkan sjey um morgunin. Komnir á Krambatanga løgdu teir leiðina til Vágs, har dysturin eftir ætlan skuldi spælast, men tá teir vóru komnir hálvan vegin, fingu teir boð um, at tað ikki var spælandi í Vági. Dysturin skuldi ístaðin spælast í Trongisvági. Venjarin fekk bussin at venda við, og hetta var ongin trupulleiki.
Ongin fær ein lættan dyst í Suðuroy, og tað máttu okkara dreingir sanna tíðliga í dystinum. Eftir 12 minuttir sleppur bólturin at ferðast framvið ov nógvar av okkara leikarum, og so leggur samanlagda suðuroyarliðið seg á odda 1-0.
AB fótar seg tó væl, og eftir eina løtu við nógvum hornaspørkum og støðugum trýsti brestur fyri nev, tá ið høgi verjuleikarin hjá okkum, Dánjal Danielsen, skorar til 1-1.
AB-liðið arbeiðir væl saman og fær hildið suðuroyingunum frá vandamiklum støðum. Beint fyri hálvleik fara vit í snarálop, har Rói Christiansson Nielsen dribblar framvið tveimum monnum, áðrenn hann setir bóltin í málið til 2-1 til AB, sum gjørdist hálvleiksstøðan.
Smáar 10 minuttir inni í seinna hálvleiki hendir nærmast ein endurtøka av málinum til 2-1. Suðuroyingarnir skjóta deyðbólt innfyri, AB vinnur bóltin og fer í skjótálop, og so er Rói C. Nielsen bara ringur at steðga. Hann driblar nærum hálvan vøll og endar í einum spískum vinkli, men kortini eydnast tað honum at fáa bóltin í mál til 3-1.
Fimm minuttir fyri dystarlok ger dagsins maður aftur um seg. Teitur Nygaard spælir Róa leysan, og so skorar Rói hattrikk og slær sigurin endaliga fastan. Dysturin endar 4-1 til AB, og harvið vunnu okkara dreingir ein væl uppibornan sigur.
U17-liðið hevur verið óheppið í síðstuni, har dreingirnir í tveimum førum hava verið á odda við tveimum málum fyri síðani at enda við at tapa við einum máli. Í gjár var tó ongin ivi um, hvar stigini skuldu liggja eftir.
Samanumtikið høvdu dreingirnir ein góðan og hugnaligan dag í Suðuroy. Vit ynskja teimum til lukku við sigrinum!
Okkara menn fingu ileygardagin 15. mai ein gyltan møguleika at gera eitt gott hál á stigatalvuni. Bæði Víkingur og NSÍ, sum eru beint framman fyri okkum á stigatalvuni, mistu óvæntað stig ímóti botnliðum í deildini, og harvið kundu vit koma upp á eitt uppflytingarpláss í gjár, um vit gjørdu okkara og vunnu dystin ímóti B71.
Men óansæð hvat hendir í øðrum dystum, so snýr tað seg altíð fyrst og fremst um, hvat vit gera. Og í gjár megnaðu vit ikki at gera okkara, men mistu ístaðin tvey stig í uppflytingarstríðnum.
AB fær annars eina dreymabyrjan, tá Bartal Skaalum Petersen eftir fimm minuttir leggur okkum á odda 1-0. Men AB fekk ongantíð veruligt tamarhald á dystin, og sandoyingar hóttu støðugt.
Tá 10 minuttir eru eftir gongur tað so galið, tá málkongurin hjá B71, Clayton Soares do Nascimento, javnar til 1-1.
Í yvirtíðini var eitt sindur av roki, tá liðini fáa hvør sítt reyða kort. Fyrst fær Gunnar Lydersen hjá B71 tvey gul mest sum í senn, og stutt eftir fær okkara Tróndur á Høvdanum beinleiðis reytt kort.
Javnleikur gjørdist endaliga úrslitið, og tað kunnu vit ikki vera nøgdir við. Ein slíkur stigamissur er eitt vónbrot fyri okkum øll - ikki minst hjá leikarunum, sum vilja meira enn hetta.
B71 skal eiga rós fyri at fáa sum mest burturúr einum sera smalum hópi, har fleiri blaðungir leikarar hava fást pláss á liðnum. Men vit spældu ikki nóg væl í gjár.
Eftir eina harða dystarskrá síðstu vikuna, har tríggir dystir eru spældir, fáa okkara menn nú tiltrongda hvíld. Komandi dystur verður spældur 2. hvítusunnudag 24. mai, tá okkara menn spæla vesturi á Eiðinum í Vági ímóti FC Suðuroy.


c: text/html

text:
Tvøroyrar Klubbi
Hugnaligi Tvøroyrar Klubbi í hjartanum av Tvøroyri er tónleikaliga savningarstað Suðuroyar. Tað er her, ið flestu tónleikatiltøkini og her, ið flest fólk savnast í Suðuroynni. Hugnaliga og nýrenoveraða barrin hevur eitt einastandandi útsýni yvir Trongisvágsfjørð.
Klubbin, ið upprunaliga bleiv bygdur í 1895, hevur ein minni og ein størri sal, har tónleikatiltøk verða hildin – eru størri tiltøk, hevur staðið 3 barrir.
Klubbin skipar sjálvur fyri tónleikatiltøkum, men kann eisini leigast til føðingardagar, brúdleyp, fermingar o.a.t.

robotstxt: allowed

filter: keep


text:
Landsstýriskvinnan í mentamálum, Rigmor Dam, fer í dag saman við løgmanni og øðrum landsstýrisfólkum á ársfund Norðurlandaráðsins, sum í ár verður hildin í Hørpuni í Reykjavík.
Umframt at taka lut í sjálvum ársfundinum skal landsstýriskvinnan m.a. á fund við norðurlendsku mentamálaráðharrarnar. Saman við mentamálaráðharrunum úr Grønlandi og Íslandi skal Rigmor Dam á fund í Útnorðurráðnum.
Á ferðini skal landsstýriskvinnan eisini hava fundir við aðrar ráðharrar eitt nú danska mentamálaráðharran, Bertel Haarder, og danska undirvísingarmálaráðharran, Ellen Trane Nørby.
Hósdagin fer landsstýriskvinnan á fund við íslendska mentamálaráðharran, Illuga Gunnarsson, og íslendska kringvarpsstjóran, Magnús Geir Þórðarsson.
Landsstýriskvinnan verður hjástødd, tá ið norðurlendsku heiðurslønirnar, har Føroyar eiga ikki færri enn fýra tilnevningar, verða handaðar í Hørpuni í annaðkvøld.
Rigmor Dam kemur aftur til Føroya fríggjadagin 30. oktober.
Mentamálaráðið, 26. oktober 2015


text:
Ársins tjaldlega
Ársins tjaldlega skal hava ein virknan leiklut á tjaldingarökinum. Fyri at hetta kann virka, fara vit at gera so nógv sum gjörligt fyri at motivera allar tjaldlegur at skapa tað sjúkasta tjaldingarökið nakrantíð.
Ársins tjaldlega verður vald eftir hesum fortreytum:
Atlit til umhvörvi
Stórur dentur verður lagdur á umhvörvi. Hetta kann til dömis gerast við, at tjaldlegan verður hildin ruddulig og nossilig. Tú brúkar títt egna krúss ístaðin fyri at brúka einnýtiskrúss. Rusk verður latið í pappírsposa, ið fæst við inngongdina. Tjaldlegan skal verða innbjóðandi gjögnum allan festivalin. Sjálvandi tekur ársins tjaldlega tjöld og stólar heim við sær eftir festivalin.
Felagsskapur
Felagsskapur er sera týðandi og tí skal ársins tjaldlega sjálvandi hava ein góðan felagsskap. Ikki bert innanhýsis, men eisini fyri vitjandi frá öðrum tjaldlegnum. Hetta kann til dömis gerast við tiltökum, spölum, ella bara at bjóða fólkum inn í leguna at hugna sær. Við góðum felagsanda rökka vit altíð longst!
Tema
Tema spælir ein serstakan leiklut í samleikanum hjá einari tjaldlegu. Temaið er tað, sum ger munin á góðum og fantastiskum tjaldingarlegum. Hetta kann vera klæðir, navn, flagg, ella okkurt heilt annað, og alt hetta gongur upp í eina hægri eind. Samleikin á tjaldleguni skal vera savnandi, skemtiligur og hava eitt hvört sereyðkenni.
Veitsla
Tjaldingarökið by night er ein stór veitsla! Tí eigur ársins tjaldlega at klára at halda góðan vertskap og píska ein stemning upp fyri tjaldarum. Her er ein stórur fyrimunur at hava eitt tónleika-anlegg, ið kann verta einari fjöld, so man kann halda eitt fantastiskt ball. Men eisini at vísa respekt og slökkja tónleikin millum klokkan 6:00-12:00. Á ársins tjaldlegu ansa vit væl eftir hvörjum öðrum – eisini um onkur er ov fullur, keddur ella törvar hjálp. Vertskapur leingi livið!
Í dómsnevndini fyri ársins tjaldlegu eru sjey fólk. Har av eru tveir limir frá tjaldingarleguni ið vann undanfarna ár, og hini fimm eru umboð úr G! Street Team.
Til ber IKKI til at vinna ársins tjaldlegu tvey ár á rað. Hetta verður gjört fyri at eggja nýggjum tjaldingarlegum at gera nógv burturúr, og fyri at halda tjaldingarplássið kreativt og lívligt. Ársins tjaldlega skal fáa eina gularót.
Vinnarin av ársins tjaldlegu fær 10 atgongumerki til tjaldingarökið komandi ár og eina drekkigávu frá Okkara. Sum tökk fyri ómak og stríð sleppur ársins tjaldlega inn dagin fyri at seta sína útgerð upp. Hetta er ein partur av eini framtíðarætlan at gera ein “miðbý” á tjaldingarökinum, har tiltök o.a. koma at skapa lív, gleði, ovfarakæti og undran.
Lagt verður lagt upp til, at vinnandi tjaldingarlegan samstarvar við G!, soleiðis at kyndilin verður borin víðari, og tjaldingarökið kann blíva við við at mennast.
Vit siga bara "Góðan G! festival - Síggjast á tjalding!"


text:
Hvat heldur tú?
Minst til tann góða tónan
Hava vit tað so trygt í Føroyum, sum vit ganga og halda? Er tað yvirhøvur tryggari her enn úti í heimi? Nei. Føroyar eru einki undantak, tá tað snýr seg um kynsligan harðskap. Tølini vísa, at støðan er líka ring her heima sum úti í heimi. Og hetta skal fram í ljósmála.
Tosa vit opið um sex og samtykki? Duga vit at seta egin mørk? Virða vit mørkini hjá øðrum? Sex krevur samtykki hevur bara eittans endamál – at varpa ljós á, at sex uttan samtykki er brot á kropsliga sjálvræðið hjá tí einstaka.
Átakið byrjaði í 2016, og síðan tá hevur eitt nýtt átak verið ført fram kring alt landið hvørt ár. Les nærri um undanfarin átøk niðanfyri.
Endamálið við átakinum er at varpa ljós á, at sex uttan samtykki er brot á kropsliga sjálvræðið hjá tí einstaka.
Endamálið við átakinum er at varpa ljós á, at sex uttan samtykki er brot á kropsliga sjálvræðið hjá tí einstaka.
Týdningarmikið er at fáa ung at vera tilvitað um at seta egin mørk og um at virða mørkini hjá øðrum.
Samstundis mugu foreldur og onnur vaksin tora at taka hetta prátið við tey ungu, soleiðis at vit øll tora at tosa um sex og samtykki.
Átakið er skipað soleiðis, at stórar plakatir verða hongdar upp kring landið. Tær verða at síggja við ítróttarøki, við buss steðgistøð og onnur støð, har nógv fólk koma.
Á Facebook síðuni Samtykki og øðrum talgildum miðlum verða stuttir lýsingarfilmar at síggja, har ungfólk siga frá.
Tey eru alsamt fleiri børn og ung, sum verða útsett á alnótini, tí at nakinmyndir av teimum fara í umferð. Myndirnar kunnu vera stolnar ella tiknar, uttan at persónurin veit av tí, t.d. í einum skiftingarrúmi, ella tað kann vera ein mynd, sum er send og ætlað einum ávísum persóni, men sum endar í skeivum hondum, ella í hevnisøku verður deild uttan samtykki. Sambært løgregluni er hetta eisini ein stórur trupulleiki her í Føroyum.
Samtykki samstarvið byrjaði seinasta summar, við átakinum Sex krevur samtykki. Og nú er so tíð til “Mynd krevur samtykki”, og endamálið er at varpa ljós á, at mynd uttan samtykki er brot á kropsliga sjálvræðið hjá tí einstaka.
Vit vilja varpa ljós á, at tað er ólógligt at deila myndir á netinum uttan samtykki. Tað eru tað nógv, sum ikki vita, men kanska verri - nógv sum vita og ikki virða. Tað er neyðugt hjá okkum at tosa um talgilda mentan og dannilsi, um rættindi á netinum og um galdandi lógarkarmar. Somuleiðis er ikki minst týdningarmikið at tosa um virðiliga og siðiliga framferð, og hvussu vit fara at yvirfyri hvør øðrum.
Nógv halda, at tað bert er ein ósek mynd á netinum, men um viðkomandi er undir 18 ár og myndin verður deild uttan samtykki, so er talan um barnaporno. Tey flestu kenna ikki avleiðingarnar av at deila eina nakinmynd.
SAMTYKKI skal gevast tvær ferðir. Tú skal hava SAMTYKKI fyri at taka myndina og SAMTYKKI fyri at deila myndina. At tú hevur fingið eina mynd sendandi merkir ikki, at tú harvið hevur rætt at deila hana.
Á Facebook síðuni Samtykki og øðrum talgildum miðlum verður stuttur lýsingarfilmur at síggja, har ungur maður verður avmyndaður nakin, og vinfólk deila myndina. Vit heita á fólk um at deila lýsingarfilmin, umframt at tora taka prátið bæði foreldur, børn og ung sínámillum.
Átakið er skipað soleiðis, at stórar plakatir verða hongdar upp kring landið, eins og gjørt varð í fjør í sambandi við Sex krevur samtykki. Vit skjóta átakið í gongd í dag, sama dag sum G! Til ber at hitta umboð fyri “Samtykki Samstarvið” og práta meira um evni.
Harumframt heita vit á fólk um at brúka hashtaggið #samtykki.
Undir heitinum Steðga haturstalu fer eitt nýtt upplýsingar átak ígongd hesa vikuna. Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum.
Undir heitinum Steðga haturstalu fer eitt nýtt upplýsingar átak ígongd hesa vikuna.
Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum.
Samstarvið byrjaði fyri tveimum árum síðani, við átakinum “Sex krevur samtykki”. Og seinasta summar við átakinum “Mynd krevur samtykki”, og nú kemur átakið “Steðga haturstalu”, endamálið er at varpa ljós á hetta evnið og samstundis eggja fólki til at vera gerandishetjur og steðga haturstalu.
Átakið hjá samstarvinum um SAMTYKKI gevur nøkur boð uppá orð og setningar, sum ung kunnu brúka, tá tey geva samtykki, og taka samtykki aftur.
Undir heitinum “Sex krevur samtykki” fer eitt nýtt upplýsingarátak í gongd hesa vikuna.
Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum.
SAMTYKKI - tað ljóðar gott og rætt, og nú kenna flest ung orðið. Men hvussu gevi eg mítt samtykki, og hvussu taki eg tað aftur? Hetta er afturvendandi spurningar, sum vit ofta hoyra.
Átakið hjá samstarvinum um SAMTYKKI gevur nøkur boð uppá orð og setningar, sum ung kunnu brúka, tá tey geva samtykki, og taka samtykki aftur. Endamálið við ársins plakat er at seta nakrar tankar ígongd, og geva ungum eina kenslu av, at tað er kul at tosa um síni egnu mørk og at mann hevur hug til sex. At tora at siga, hvat einum dámar, og at siga frá, um ein knappliga ikki hevur hug meira. Tí samtykki er meira enn eitt ja ella eitt nei.
Sex skjót um samtykki:
1. Samtykki kann bara gevast. Ikki takast!
2. Samtykki kann tó altíð takast aftur!
3. Samtykki krevur vit!
4. Samtykki krevur hug!
5. Samtykki er ítøkiligt. Tað merkir, at JA til A merkir ikki JA til B, og eitt JA nú merkir ikki JA um eina løtu.
6. Sex krevur samtykki!
Samtykki samstarvið er komið fyri at vera. Fyrsta átakið var “Sex krevur samtykki”, næsta átakið “Mynd krevur samtykki”, triðja átakið “Steðga haturstalu” og nú kemur átakið “Sex krevur samtykki” aftur, nú við dømum um, hvussu vit kunnu eggja, hvørjum øðrum at tosa um, hvat vit hava hug til og hvat vit ikki hava hug til.
Endamálið við átøkunum er at varpa ljós á, at uttan samtykki gera vit okkum inn á kropsliga sjálvræðið hjá tí einstaka.
Á Facebook síðuni “Samtykki” og øðrum talgildum miðlum verður mynd at síggja. Vit heita á fólk um at deila, umframt at tora at taka prátið bæði foreldur, børn og ung sínámillum.
Átakið er skipað soleiðis, at stórar plakatir verða hongdar upp kring landið, eins og gjørt hevur verið undanfarnu árini. Til ber at hitta umboð fyri “Samtykki Samstarvið” og práta meira um evnið.
Harumframt heita vit á fólk um at brúka hashtaggið #samtykki.
Nú er summarið komið, og tað merkir, at vit aftur fara at tosa um sex. Undir heitinum “Gult merkir reytt” fer eitt nýtt upplýsingarátak í gongd hesa vikuna. Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum. Saman kalla hesi seg Sex krevur samtykki samstarvið, ella bara SKS-samstarvið, og hetta er nú fimta summar á rað, at skipað verður fyri kampanjum at upplýsa um samtykki.
Reytt merkir nei. Grønt merkir ja. Hvat merkir so gult? Kanska? Bíða? Ókey, meðni?
Nei, GULT MERKIR REYTT! Hetta herróp skal undirstrika, at sex krevur samtykki. Tað er einki, sum eitur kanska, men einans "ja" ella "nei".
Átakið fer í ár serliga at koyra á Instagram og Facebook. Endamálið við ársins átaki er at røkka teimum ungu.
Á Facebook-síðuni “Samtykki” og á Instagram verða myndir og memes at síggja. Vit heita á fólk um at deila uppsløgini. Vit heita á fólk um at tora at taka prátið upp – bæði foreldur, børn og ung sínámillum. Harumframt heita vit á fólk um at brúka hashtaggið #samtykki.
Seks ár við ”Sex krevur Samtykki”
Hetta verður 6. árið á rað, at Sex krevur samtykki fer av bakkastokki við nýggjum átaki.
Hesaferð snýr tað seg um, at FØROYAR ERU EINKI UNDANTAK, tá tað snýr seg um kynsligan harðskap. Støðan er líka ring her heima sum úti í heimi. Og hetta skal fram í ljósmála.
Átakið fer at koyra á Facebook og Instagram, har boðskapurin verður settur upp við myndum og memes, har mýta verður sett upp ímóti fakta. Í fjør varð kanning gjørd um harðskap og seksuellan ágang. Tølini vísa, hvussu støðan er í Føroyum sammett við restini av Europa. Endamálið við átakinum er at varpa ljós á veruleikan og at minna á, at uttan samtykki gera vit okkum inn á kropsliga sjálvræðið hjá tí einstaka.
Vit heita á fólk um at deila uppsløgini. Vit heita á fólk um at tora at taka prátið upp – bæði foreldur, børn og ung sínámillum. Harumframt heita vit á fólk um at brúka hashtaggið #samtykki.
Tað eru Fólkaheilsuráðið, Føroya Politi, Amnesty International og Sig frá/Almannamálaráðið, sum í felag skipa fyri átakinum.
Samstarvið Samtykki hevur til endamáls at fyribyrgja neyðtøku og kynsligan ágang – og styrkja fatanina av, hvat samtykki er. Samtykki er eitt samstarv millum Amnesty International, Fólkaheilsuráðið, Almannamálaráðið og Føroya politi.


text:
18. jun 2021 | Tíðindi36 fakfeløg samdust fyrrapartin fríggjadagin um at seta tiltøk í verk fyri at mótmæla tí grova álopi, sum landsstýrið ætlar at fremja móti rættinum til fakligt stríð. Nær og hvørji tiltøk verða sett í verk, verður kunnað um í vikuskiftinum. Vit leggja dent á, at...
28. maj 2021 | TíðindiVit hava tørv á tínum íkasti til at betra um arbeiðsumhvørvið hjá føroyingum. Við stuðli frá Granskingarráðnum, Betri Stuðul og Fakfelagssamstarvinum fer Deildin fyri Arbeiðs- og Almannaheilsu undir verkætlan, ið hevur til endamáls at kanna arbeiðsumhvørvið hjá øllum...
12. maj 2021 | TíðindiAðalfundurin hjá Havnar Arbeiðskvinnufelag var hildin leygardagin 24. apríl. Á skránni var m.a. nevndarval, og fyri vali hesa ferð stóðu Marjun í Gong, Vónbjørt Ottosdóttir og Jónveig Arge. Marjun og Vónbjørt takkaðu fyri seg í nevndini, og stillaðu ikki upp aftur. Í...
8. apr 2021 | TíðindiKallað verður inn til aðalfund hjá Havnar Arbeiðskvinnufelag, leygardagin 24. apríl kl. 15 í hølum felagsins. Skrá sambært lógum felagsins: Val av fundarstjóra Frágreiðing frá farna árinum Grannskoðaður roknskapur til góðkenningar Innkomin uppskot Annaðhvørt ár, val...
8. apr 2021 | TíðindiHavnar Arvbeiðskvinnufelag will hold its General Assembly on Saturday April 25th at 3 pm. The assembly will be held at Bøgøta 10, 100 Tórshavn. Agenda in accordance with the articles of association.


text:
Suni Merkistein
Suni Merkistein er ein føroyskur rithøvundur, og kendur fyri at gera sjónvarpssendingar um føroyskan ítrótt og mentan. Hann hevur eitt nú staðið fyri sendingum um fótbóltsfeløgini HB, KÍ og TB. Í 2010 var ein røð av sjónvarpssendingum um føroyskan tónleik sendar í Kringvarpi Føroya, sendingarnar nevndust Minnist tú enn?. Fyrst vóru fimm partar framleiddir og vístir í 2010, og seinni, í 2013, vóru nýggjar sendingar gjørdar í hesi røðini, tann fyrsta Minnist tú enn?, 6. partur varð vístur 20. november 2013.
Bókaútgávur[rætta | rætta wikitekst]
- Koyr á HB!, 1955-2004 : Havnar bóltfelag, 100 ár, [Tórshavn] : Havnar Bóltfelag, 2004.
- Føroysk telving i 20. øld: Ur Avhaldinum til Jerevan, 1997
- Føroyskur fótbóltur 2012
- Teir kundu væl listir og leikir, Annað bind í hesari røðini um føroysku fótbóltssøguna fevnir um tíðarskeiðið 1960-1979.
- Bjartur lýsir kyndilslogin
- Føroyar í HM - fótbólti
Sjónvarpssendingar[rætta | rætta wikitekst]
- Minnist tú enn?, Sending í 5 pørtum í 2010, og nýggir partar í 2013
Heiður[rætta | rætta wikitekst]
- 2017 - Móðurmálsvirðisløn Landsins[1]
Keldur[rætta | rætta wikitekst]
- ↑ Thomsen, Brynhild; Olsen, Kári (25. mars 2017). "Suni Merkistein fingið ársins Móðurmálsvirðisløn". Kringvarp Føroya. https://kvf.fo/greinar/2017/03/25/suni-merkistein-fingid-arsins-modurmalsvirdislon. Heintað 7. februar 2021.


text:
Føroysku HM-svimjararnir royndu seg í morgun sum lið, tá ið innleiðandi riðlarnir vórðu avgreiddir í 4×100 blandað fyri mix-lið. Eitt jaligt upplivilsi fyri føroyingarnar, sum við tíðini 4:10.29 endaðu sum nr 19 av 31 tilmeldaðum liðum.
Mix-lið er ein rímiliga nýggj uppfinning í svimjing, har hvørt lið skal umfata tveir svimjarar av hvørjum kyni. Føroyar hava ongantíð fyrr luttikið í liðsvimjing á HM, men lá tað nú rímiliga væl fyri í mun til teir svimjarar sum eru við til HM 2017 í Budapest, og varð tað tí avgjørt at royna tað, kanska mest til stuttleikar.
At føroyingarnir so sluppu at royna seg í sama riðli sum ungarar, gjørdi ikki upplivingina verri, við tað at áskoðararnir í Budapest eru sera raskir at heppa uppá serliga sínu egnu, eisini um morgunin.
Og tað sást kanska eisini aftur í splitt-tíðunum, at allir fýra føroyingar løgdu hart út til sínar hundrað metrar, fyri so at møðast meira ella minni ímóti endanum. Men tað var alt við einum smíli, og við einum sera heiðurligum innsatsi eisini.
Splitt-tíðir hjá føroyingunum
- Signhild Joensen (100 rygg) – 30.65 og 33.45 – 1:04.10
(føroyska metið hjá Signhild er 1:03.38)
- Róland Toftum (100 bringu) – 29.75 og 36.88 – 1:06.63
(føroyska metið hjá Rólandi er 1:05.35)
- Óli Mortensen (100 firvald) – 27.11 og 31.51 – 58.62
(persónliga metið hjá Óla er 58.04)
- Sára R. Nysted (100 frí) – 29.21 og 31.73 – 1:00.94
(føroyska metið hjá Sáru er 58.67)
Tað sigur eisini rættiliga nógv um avrikið hjá føroyingunum, at samlaða tíðin 4:10.29 er betri enn skrásettu føroysku metini og landsliðmetini í 4×100 blandað, bæði hjá monnum og kvinnum. Har er besta tíðin yvirhøvur 4:12.18, hjá monnum í Suðuroyar Svimjifelag frá FM á langgeil 2016.
Í morgin skal eingin føroyskur svimjari royna seg, og verður tað tí bara til nakað av venjing, umframt at fara ein túr niðan á heyggjarnar at hyggja útyvir Budapest, og kanska fara ein túr við serligu FINA-bátunum eisini.
Stemningurin er útmerkaður í føroyska liðnum, hóast úrslitini kanska ikki hava verið heilt so góð sum ætlað. Tað er eitt kempi upplivilsi at vera til hesa stevnu, við hesum imponerandi flottu umstøðum, og fullsettari høll við 12.000 væluppløgdum áskoðarum, bæði til innleiðandi riðlar og finalur. Svimjararnir eru fokuseraðir, og læra.


text:
Klaksvíkar Bókasavn
Hvat kanst tú lána á bókasavninum?
Skaldsøgur til børn og vaksin bæði á føroyskum og donskum.
Myndabøkur til tey smærri børnini.
Ljóðbøkur (Føroyskar bøkur lisnar inn á band).
Yrkisbøkur til børn og vaksin.
Nógv ymisk tíðarrit bæði til børn og vaksin.
Filmar til børn og vaksin.
Tað ber til at bíleggja bøkur, ið eru útlæntar. Er talan um eina ávísa bók, ið bókasavnið ikki eigur ella eitt evni, ið einki er um, bíleggja vit frá øðrum bókasøvnum.
Hvønn dag fær bókasavnið tey føroysku dagbløðini og harafturat donsk dagbløð. Øll tey føroysku dagbløðini verða goymd og tískil er møguleiki at leita í gomlum bløðum.
Bókasavnið hevur teldur tøkar, so til bera at fara á internetið.


text:
- Publiceret den 24 mai 2011
- Víst: 15154
Hjá teimum eldru monnunum er hugtakið Fjøran kanska meira staðbundið. Teir allar flestu siga, at Fjøran gongur frá tí heimasta partinum av Malinikletti og allan vegin heimeftir og fer kanska beint út um Kósina, men so heldur ikki longur. Restin verður meira staðbundin sum á Usini - Úti í Bug ella á Gulakletti.
Ert tú "niðri í Fjøru" norðan fyri Ánna, so ert tú á økinum frá Ánni og út um Kósina. Frá Kósini og úteftir fjarar heitið so líðandi burtur.
Ert tú harafturímóti "niðri í Fjøru" sunnan fyri Ánna, so er tað líkt til, at markið er heldur greiðari. Her verður heitið "niðri í Fjøru" brúkt frá Ánni og eystur ímóti Taravíkini. Tað verður t.d. sagt "niðri á Íslandi" men "eysturi í Taravíkini".
Heitið "eysturi í Fjøru" verður brúkt frá Taravíkini og møguliga heilt eystur í Eystastu Urð, har tað heilt avgjørt fjarar burtur, tí haðani og eystureftir verður sagt "eysturi á Malinikletti".
Tað er munur á at fara í Fjøruna á vetri og á sumri. Lat okkum taka veturin fyrst. Hann er landnyrðingur ella norðan - og stendur inn á landið - og brimið kemur niðan undir bakkan ella niðan á bakkan her heimi (á Sandinum). Tað er bítandi kalt. Teir gomlu søgdu, at tað var eitt klædnaplagg á muni millum Funning og Gjógv, so køld er høgættin her. Tá er Fjøran ikki vøkur.
Tá ið tað fjarar niður í sovorðnum brimi - ella um tað ikki er so nógv brim - kundi nógv skúm leggjast í Fjøruna.
Skúmið legst serliga tjúkt í ávísum plássum. Niðan av Íslandi og heimast í Taravíkini kundi tað vera eina manshædd tjúkt, og tá ið so tær snurlandi hvirlurnar komu, bóru tær skúmið heim yvir bygdina. Tá ið tað lagið var, var frægast at halda seg innanveggja.
Men Fjøran kundi eisini geva eitt sindur av sær, og tí gingu menn slíkar høgættardagarnar og leitaðu eftir reka. Serliga nógv varð leitað undir Seinna Heimsbardaga, og tá komu bæði stórir og smáir rekar, men alt varð borið til hús - hvørt sprek.
Tey stóru trøini vóru koyrd niðan á Bakkan. Eitt sagalag var gjørt í Gomlu Flatnarætt, eystan fyri Sámalsstovugróthúsið. Debus (Óli Debes, f. 1856) átti eina langsag, sum javnan var lænt, og so vóru trøini sagað sundur til tað, ið tey skuldu brúkast til.
Tað var so ringt at fáa við undir krígnum, so tað kom fyri, at tjúkk trø fyrst vórðu sagað í fjórðingar og síðani í tunnar plátur, ið vórðu snøggaðar og hølvaðar at brúka til borðvið á báti. Hetta var ikki løtuverk, og stundum plagdi Anton á Klá (Anton Hansen, f. 1901) at standa fyri hesum arbeiðinum.
- Sjálvandi var serliga nógvur reki undir krígnum, men rekamenninir høvdu eisini ampa á sær ta tíðina. Minur róku um oyggjarnar - ein brast í Fjøruni og gjørdi stóran skaða í bygdini. Nógvar ræðuligar hendingar fóru fram á sjónum hesa tíðina, so tað var ikki gott at vita, hvat ið rekamaðurin kundi koma framá.
Tveir flakar minnist eg. Kristian Jóannus (Christian Johs. Jacobsen, f. 1894) fann annan. Tann flakin brotnaði, og Kristian Jóhannus bar allan viðin niðan undir bakkan. Tað var nógvur viður í hinum. Hin flakan fann Jógvan hjá Klæmunti (Joen Joensen, f. 1879). Hesin flakin var so stórur og kom heilur inn, so Jógvan mátti kom heim eftir hjálp til at taka hann sundur. Flakin kom inn á flóðini, og tá ið eg so fór eystur aftur í Taravíkina, tá ið fjøran var komin, fann eg eina messingalummalykt, ið var dottin úr flakanum. Hesin flakin var ein tangaflaki, meðan tann hjá Kristian Jóhannusi var ein tunnuflaki.
Tað var ikki púra vandaleyst at ganga í Fjøruni í myrkri undir undir Krígnum. Rekamenninir kendu ein ampa á sær - serliga av minum. Ein mina brast í Taravíkini, men tað stóðst tíbetur eingin mansskaði av henni.
Tað var ein óskrivað regla í millum rekamenninar her, at tann, ið fyrstur var at koma fram at einum reka, átti hann. Men eg havi hoyrt, at í gomlum døgum varð allur reki samlaður saman og seinni seldur av sýslumanninum, men finningarløn varð tó givin. Hesar reglur hava ikki verið brúktar við Gjógv. Her eigur rekamaðurin tað, ið hann finnur, men onkur kundi tó í spølni stinga hann við tí, at hann ikki átti rekan einsamallur.
Gamli Pætur (Peter Joensen, f. 1874) fór eystur í Fjøru ein langafríggjadag. Høgætt var, og hann kom fram á ein so deiligan planka. Tá ið hann skuldi taka plankan, rópti okkurt á hann og bað hann lata plankan liggja - og hann so gjørdi. So mikið ávirkaði hetta hann.
---
Teir gomlu plagdu at taka til, at brim er so vitugt. Teir høvdu lagt til merkis, at dunaði brimið á høgætt, so fór hann at koma lágt.
---
Klæmint Niðri í Geil (Clement Joensen, f. 1908) um brim:
Tað er so mangan at brimið kemur niðan í Høvdafossin. Men tað longsta, ið eg havi sæð tað komið, var einaferð, tað legði upp á sjálvan fossin. Óløgini komu niðan við Hólmanum báðumegin og komu so saman oman fyri Hólman og fóru so við ferð niðan í Høvdafossin og løgdu upp á hann.
Um summarið er Fjøran vøkur - deyðakyrt - tað dregur ikki um doddafliðuna.
Hevur tú hund hjá tær, koma allar æðurnar, sum eru við landið, gorrandi aftan á tær. Froyðurin stendur frá bringuni á teimum, og tær fylgja tær, so langt sum tú gongur. Hevur tú ikki hundin við tær, látast tær ikki um vón. Tað sær út, sum tær amast nógv meira upp á hundin enn upp á mannin.
Fjøran er ikki agnpláss. Her er bara fliða, men tað er eisini mong línan egnd av fliðu, sum fæst um alla Fjøruna - líka av Usini eystur á Maliniklett.
Men fjøran gav ikki bara við, tí tá ið tað leið út á summarið, legðist nógvur tari upp á land.
Navnið kemur av tí, at tari varð borin í hesar køstarnar. Tarin leggur upp á lágætt - ímóti vindinum - so útsynningur er besta taraætt við Gjógv. Malargrótið Niðri á Sandinum kemur eisini upp á lágætt. Tað legðist rættuliga nógvur tari upp í Taravíkini, so brúgvin kundi næstan vera eina manshædd við hvørt, men nú er nærum eingin tari.
Fyrst bleiv tarin sankaður: hann varð tikin úr brúnni og borin nakað niðan frá. Hetta var møguliga gjørt fyri at kjøra sær sín part. Síðani var tarin borin niðan í Tarakøstarnar í taraleypi. Taraleyparnir vóru heldur størri enn vanligir leypar. Tarakøstar vóru eisini í Gomlu Rætt, heiman fyri Sámalsstovugróthúsið og niðan gjøgnum Geilina. Hetta arbeiðið fór fram um summarið, og tarin lá so veturin av sær í køstunum. Seyðurin rørdi ikki taran, tí tað legðist ein evja omaná. Tá ið tey so fóru at seta niður eplir, varð farið í køstin eftir tara. Tarin mátti gravast úr køstinum við
haka. Tarin hevði næstan sama litin, og ofta kom seyður í køstin, tá ið tú bart. Ikki dámdi teimum eldru bara at brúka tara til eplini, og tí blandaðu tey gjarna eitt sindur av mykju uppí. Onkur kundi koyra tara á bøin, men tey vóru fá.
Leggjast kann aftrat, at tarin Niðri á Sandinum var ikki so nógv avhildin sum tann í Taravíkini, tí so nógvur sandur var í honum, og grót vildu tey gomlu ikki hava í bøin.
Tað, sum vit rópa Niðri á Seiðabergi, hevur allar tíðir verið eitt fast seiðabergspláss, og her er hampuliga djúpt.Fyri tað mesta var roynt við beitu ella agni her, men nú verður eisini mest roynt við krabba her. Viðhvørt plagdu motorbátar at leggja vøru upp á Seiðabergi. Onkuntíð skuldi kúgv av bygdini, og tað var so lagaligt at fáa hana inn á dekkið her, tí kletturin liggur so javnur við.Men tað vóru fyri tað mesta ungneyt, ið vórðu seld av bygdini, og tá plagdu teir at fella tey niður í skutin á einum báti og hava hoyposar undir, og so førdi báturin tey út til postbátin. Viðhvørt sleipaðu teir eisini neyt umborð ella í land. Tá ið hesin mátin var brúktur, sat ein maður afturi í rong og helt høvdinum uppundan við eini grímu, ið var gjørd til endamálið.
Innan fyri Seiðaberg - Inni í Ánni - er ikki nakað serliga gamalt seiðabergspláss. Tó, tá ið flóðin kom, og tað gjørdist so djúpt har úti, kundi mann fáa seið her, tí her var hægri at standa. Men nú er nógv broytt frá Ánni og úteftir - nógv er brotnað burtur av helluni, so umstøðurnar eru ikki so góðar longur.
Lat okkum so taka Usina við, sjálvt um hon ikki beinleiðis verður roknað upp í fjøruna:
Kári, Karl Eli og Sofus - á Usini
Usin er tað besta seiðabergsplássið í bygdini. Seiði dámar væl streym, og á Usini gongur streymurin í land. Á Usini var mest vanligt at brúka krabba (heimastoyptan pilk), men fyrr brúktu teir eisini nógv beitu, og tað bar væl til. Tá høvdu teir altíð teymasnøri úr nebbanum á tráðuni, og so høvdu teir o.u. ein metur av stáltráði úr teymasnørinum og í húkin. Tað var stuttligt at fiska við beitu: teir slongdu út og lappaðu beituna eftir sjónum, og so tók seiðurin. Ofta vóru nógvir mans á seiðabergi, og tá var ikki so lætt at brúka beitu. Teir máttu duga væl, soleiðis at teir slongdu út í senn og vóru lidnir í senn.
Teir gomlu mundu ikki halda tað vera líkamikið, hvørjum seiði teir skóru beitu av, tí tá teir lærdu upp á teir yngru, tóku teir ofta til beituversið: "Ikki av honum, sum er reyður, ikki av honum, sum er deyður, ikki av honum, sum skítur, men honum, sum er hvítur!" Eisini varð lagt teimum yngru eina við at krøkja húkin í tað aftara holið á beituni, tí so helt hon betur uppiá.
Var ókyrt, so kundi kanska vera roynandi "Har Uppi á Usini" ella "á Tí Høga á Usini", sum tað eisini verður kallað. Sjálvt um tú viðhvørt kanst fáa nógvan seið "á Tí Høga", so eru tey niðaru plássini betri til seið.
Eitt fast spæl hjá smádreingjum tíðliga á sumri var at fara út á Usina at kanna sær bindihol. Hetta vóru sovorðin hol, ið brimið hevði sprongt gjøgnum veturin.
Tað var vanligt, at menn lógu her kolsvartar mjørkamorgnar og skutu lomviga. Flokkarnir komu heim við landinum og so yvir Usina.
Teir bátarnir, ið róðu út úr Fjøruni, vóru kallaðir Fjørubátarnar. Fjørubátarnir vóru tríggir: Norski, Ólastovubáturin og Nýggjustovubáturin.
Men enn standa staðanøvnini eftir, hóast rekamenninir eru burtur, og tann dagliga gongdin í Fjøruni er lítil og eingin", endar heimildarmaðurin hugleiðingarnar.
Hesa ferð kom fólk rennandi úr Funningi við grindaboðum - tað var eingin glaðing ella breiðing á Kalsoynni.
Heimildarfólk, ið mintist grindina, greiddi frá, at tað komu 70 heilir hvalir til Gjáar. Um hetta mundið átti Gjógv jarðarhval í Funningsfirði, so tað gjørdi sítt til, at bygdin fekk so nógva grind. Her Niðri í Fjøru lá alt avtaglað í hvalum. "Okkara hvalur lá úti í Hornastøðni", greiddi heimildarfólkið frá.
Grindin bleiv øll saltað, og spikið eisini. Síðani bleiv spikið hongt upp - sum turt spik. Í hvørjum hjalli hingu hesi stóru stykkini fram við rimunum, og tað gingu fleiri ár, til alt var uppetið. Einki fór til spillis tá í tíðini, endar heimildarfólkið frásøgnina.


text:
Eg eri heldur ikki serliga væl foreint við orðafellið: vit hava teir politikarar og teir fjølmiðlar, sum vit hava uppiborið. Tí tað haldi eg hóast alt ikki, at eg havi. Eg eri ikki tann stóri filantropurin og eri heldur ikki nakar gudsóttandi tænari, men hetta havi eg for fanin ikki uppiborið. Og uttan at vita nakað um hvussu tit onnur liva tykkara jarðarlív, haldi eg heldur ikki, at tit hava tað uppiborið.
Vit hava ikki uppiborið eitt Kringvarp Føroya, sum brýtur allar avtalur um teirra virksemi og sleppur mentanini uppá fjall ella politikarar, sum ikki gera nakað við tað. Vit hava ikki uppiborið ein mentamálaráðharra, sum konsekvent ignorerar mentanarlívið ella avísir, sum leggja listafólk undir illgruna við idiotiskum herferðum og niðurlátandi málbrúki. Vit hava ikki uppiborið, at bæði fjølmiðlar og politikarar skammleyst hava niðurraðfest mentanina og slept listini uppá fjall.
Sannleikin er, at vit ikki fáa tað, sum vit hava uppiborið. Tí var hetta so, høvdu okkara politikarar fingið eina mynd av einum grátandi dreingi, sum var málað av einum tónadeyvum tónleikara, sum ikki hevði staðið kvøldskúlaskeið hvussu hann so royndi. Men tað fáa politikararnir ikki. Teir fáa eitt framúrskarandi mentanarlív, sum stríðist framá undir ótrúliga vánaligum viðurskiftum. Teir fáa listafólk, sum skriva, mála, spæla tónleik og sjónleik á høgum støði. Teir fáa list, sum bjóðar av, gleðir og lyftir andaliga loftið. Men í staðin fyri at spekulera uppá hvørjar hárrøtur hava uppiborið hvørjar vælgerandi silkioljur og hvørjir hálvheilar hava uppiborið hvørjar politikarar, kundu vit jú øll somul - tey sum hava hár, politikarar og fjølmiðlar - tikið ábyrgd og gjørt okkum ómak. Eitt veit eg: listin hevur tað uppiborið.
(IS)


text:
Lýðveldið Norðurmakedónia
Lýðveldið Norðurmakedónia (makedónskt: Peпyблиka CeBepHa MakeдoHиja (Republika Severna Makedonija) enskt: Republic of North Macedonia), er land í Eysturevropa.
SøgaEdit
Makedónia lýsti seg frælst ríki í 1991, hóast Serbia noktaði at viðurkenna granna sín sum sjálvstøðugt land. Sama gjørdi Grikkaland, ið sigur seg hava hevdsrætt at nýta navnið Makedónia um Norðurgrikkaland - hetta hevði við sær, at tá landið fekk ST limaskap var tað undir enska heitinum "The former Yugoslav Republic of Macedonia". Avleiðingarnar av ósemjuni eru, at bæði Serbia og Grikkaland hava stongt markið til Makedónia.
BúskapurEdit
Lýggja miðjarðarhavsveðurlagið ger, at fruktgrøðin er tíðliga staðin, og bummull, tubbak og rís vaksa eisini væl. Mongu vatnorkuverkini veita klædna-, evnfrøði- og stálídnaðinum ravmagnsorku.
LandafrøðiEdit
Í hálendinum í útsynningspartinum í Makedónia eru av vakrastu vøtnum í Evropa. Fyri kríggið, tá ið ferðavinnan blómaði í gamla Jugoslavia, komu mong ferðafólk til Ohridvatn og Prespavatn, ið er heldur minni, at njóta yndisligu náttúruna og síggja gomlu smábýirnar fram við vøtnunum. Nógvur fiskur er í báðum vøtnunum, vanligastu sløgini eru karpa, eyðrriði og álur. Á Prespavatni er stórt fuglameingi, m.a. pelikanur og skarvur.
JarðfrøðiEdit
Høvuðsstaðurin Skopje er bygdur beint har, ið fleiri jarðfrøðiligar umskaringar ganga saman, og tí er vandin fyri jarðskjálvta stórur. Fýra ferðir er býurin illa farin av jarðskjálvta. Seinast var í 1963, tá varð býurin mest sum oyðilagdur i í einum skjálvta, ið varð máldur til 6,8 á Richter-talvuni. Gamli turkiski býarparturin - elstu húsini eru frá 1392 - fekk tíbetur ongan skaða.
BýirEdit
- Skopje (507 000)
- Kumanovo (105 000)
- Bitola (95 000)
- Tetovo (87 000)
- Gostivar (81 000)
- Prilep (77 000)
- Ohrid (56 000)
- Veles (55 000)


text:
Fjepparin: Hilmar Jan Hansen
Undan dystunum spyrja vit onkran fjeppara nakrar spurningar. Dagsins fjeppari er millum fremstu ítróttafrásøgumennirnar í Norðurevropu og føroya stuttligasti skemtari, men næstu løtuna er Hilmar Jan Hansen fyrst og fremst NSÍ-fjeppari.
Navn og aldur?
Hilmar Jan Hansen, 46 ár.
Hevur tú fast pláss, tá tú ert til dyst við Løkin, og um so hvar?
Ikki fast pláss, men eg plagi gjarna at standa ovast á áskoðaraplássunum eystaru megin, har skýlið eina ferð kemur. Annars velst nógv um, hvønn man rennir seg í, tí gott selskap hevur ikki einki at siga fyri, hvar eg standi og hyggi at einum dysti.
Spældi tú sjálvur, og hvar á vøllinum?
Havi mestsum ongantíð spælt skipaðan fótbólt, men eri føddur og uppvaksin við vøllin, so nokk so nógv er bleiv spælt allíkavæl. Mín leiklutur hevur nokk meira verið at skriva um og siga frá fótbólti, heldur enn frísparksperlur ella fipurbjargingar. Johan Nielsen bleiv eina ferð spurdur, um hann sum undir miðal spælari kundi nytta nakað sum venjari, og tá svaraði hann, at “tær nýtist ikki at hava verið ross fyri at vera góður reiðmaður.” Jákup hjá Bassanum plagdi annars at skemta við, at ein knæskaði forðaði fyri eini lovandi karrieru, tá eg var seks ára gamal…
Hvussu kom áhugin fyri fótbólti?
Av somu orsøk, at vøllurin var dagliga spæliplássið í grannalagnum. Minnist, tá eg var heilt lítil, at eg kundi hyggja at venjing í tímavís, eftir at foreldrini annars hildu meg vera sovnaðan… At so tað mesta av grannalagnum var fótbóltsspælarar við stórum áhugamálum í Onglandi og aðrastaðni, kundi ikki merkja annað, enn at áhugin kom.
Yndisleikari hjá NSÍ nú og/ella fyrr?
Onkuntíð fyrr havi eg nevnt Eyðun Gaardbo og tað geri eg gleðiliga eina ferð aftrat, tí hann er ein hin mest kompletti spælarin, NSÍ hevur fostrað. Og eg veit, at tað ljóðar sum endurtøka frá Djóna, men ikki minst hevði Eyðun eginleikar sum ein góð fyrimynd. Annars var Djóni sjálvur ikki tann býttasti, umframt at nógvir av hesum ungu, sum eru uppi nú, eru sera evnaríkir og góðir spælarar.
Størsta løtan sum NSÍ-fjeppari?
Tað kundi sjálvandi verið onkur av uppflytingunum frá yoyo-tíðini, men yvir øllum stendur altso føroyameistaraheitið í 2007, sum var heilt fantastiskt – ikki minst at siga frá! Steypasigurin í 2002 stendur eisini sera frammarlaga, og enn minnist eg bløðandi skinnabein og knø eftir steypasigurin í 1986, tá NSÍ vann á LÍF á spildurnýggja graslíkinum í Gundadali við sínum hvassa sandi.
Størsta styrkin hjá NSÍ?
Styrkin hjá NSÍ er og hevur altíð verið, at liðið hevur havt spælarar, sum tekniskt eru væl fyri, og tað er nærum eingin árgangur farin framvið, uttan at eitt ella fleiri serlig talent hava verið at sæð. Sum nevnt omanfyri, eru fleiri góðir á veg, og mær dámar bara væl, at NSÍ sum felag gevur sínum egnu størri ans, so “keyptar loysnir” ikki sleppa at skugga fyri einum miðvísum og langsiktaðum ungdómsarbeiði, sum eisini hevur verið ein styrki. At liðið júst nú er meira “etniskt” enn leingi, kann fara at vísa seg at vera ein dygd og ein styrki, ið fer at geva úrslit í síðsta enda!
Hósdagin møta vit FC Suðuroy við Løkin. Hvussu vildi tú lýst FC Suðuroy sum mótstøðulið?
FC Suðuroy hevur tapt tepurt fyri báðum havnarliðunum, sum eru við heilt har frammi, og serliga munnu gestirnir iðra seg um, at teir skuldu tapa langt úti í yvirtíðini ímóti B36 í Havn. Eg sá nakað av dystinum í Vági sunnudagin, tá HB vitjaði, men varð ikki imponeraður. Men nú fleiri síggja fyri sær, at bæði NSÍ og FC Suðuroy fáa sítt at síggja til í botninum, kann roknast við, at FC Suðuroy er eitt torført mótstøðulið hjá NSÍ, tí hetta er jú ein av hesum dystunum, sum tað hevur so øgiliga nógv at siga, at tú ikki tapir, tí tá er skjótt at verða afturútsigldur.
Hvat væntar tú, úrslitið verður hósdagin?
Tað er einki stuttligt at vera varin, tá gitast skal, so mítt boð er, at NSÍ vinnur 3-1.
Mynd: Frithleif Olsen


text:
Mira; Húsbátur, babba, kærleiki
Mira; Húsbátur, babba, kærleiki
DKK 198,00
DKK 198,00
- Lýsing
- Additional information
Lýsing
Tað er stuttligt at droyma. Altso, ikki sum tú gert um náttina, men dagdroyma. Knappliga kunnu dagdreymar gerast veruleiki. vit mugu minnast til at droyma við opnum eygum. Men hóast tað er ein stórur dreymur, kanst tú væl gerast eitt sindur stúrin, um tú skalt møta pápa tínum fyri fyrstu ferð. Tí hvat nú, um tú ikki passar inn í lívið hjá honum? Ella øvut? Ella um dreymurin verður eott vónbrot? Og hvussu er tað í grundini bæði at skula vera hjá mammu síni og pápa sínum?


text:
Fríðgerð Ovadóttir
Eftir Jústinus Leivsson Eidesgaard
Fríðgerð gjørdist deknur fyri nøkrum árum síðani í Hósvíkar kirkju. Hetta komst av, at hon fór at avloysa beigga sín, Dánial Petur. Hon hevur seinastu árini verið varaskúlastjóri við Vestmannaskúla og flytir nú til Havnar. Samrøðan er gjørd í juni 2020. Fríðgerð er fødd 7. mars 1980.
-Tað var eitt sindur ørkymlandi tær fyrstu ferðirnar sum deknur, tí eg skuldi læra meg raðfylgjuna, hvat kom fyrst, og hvat síðan kom, eg mátti fyrireika meg væl og virðiliga, hetta var ikki bara ein sjálvfylgja. Eg hugsaði ikki so nógv um ábyrgd, tók uppgávuna natúrliga, haldi eg sjálv. Eg eri fødd og uppvaksin í Hósvík, hetta var mítt fólk og her var ikki fremmant, sigur Fríðgerð Ovadóttir.
-Grundin til, at eg varð biðin var, at tað vóru bara tveir deknar, Dánial Petur, bróður og Ári og tað var dekan og bundisligt hjá teimum. Eg eri glað fyri at hava roynt at verið deknur í Hósvíkar kirkju. Tað var stuttligt, sigur hon.
Fríðbjørg er útbúgvin lærari og áðrenn gekk hon á HF.
-Eg arbeiddi á Rækjuvirkinum á Oyri, áðrenn eg fór á skúla sum vaksin og eg vildi annað enn fiskaarbeiði. Eftir HF prógvið var eg fyrst vikarur eitt ár á Strondum og síðan eitt í Vestmanna og tá visti eg, at eg vildi gerast lærari. Eg gekk vanligu tíðina fýra ár á Føroya Læraraskúla frá 2002-2006 og við prógvi í hond royndi eg meg fyrsta árið sum útbúgvin lærari við Eiðis skúla og síðan havi eg verið á ymiskum skúlum, sigur hon.
"Viðmerkingar kunnu sendast til Jústinus Leivsson Eidesgaard á telefon 22 31 43 ella í T-posti: justinus(at)olivant.fo”.


text:
Fyrsta Mósebók, kapittul 48
Jákup signar Efraim og Manasse.
v1
Nakað eftir hesar tilburðir varð Jósefi sagt frá, at faðir hansara var sjúkur. Tá tók hann við sær báðar synir sínar, Manasse og Efraim.
v2
Tá ið Jákup fekk at vita, at Jósef, sonur hansara, var komin til hansara, ressaðist hann og settist upp undir seg á legu síni.
v3
Og Jákup segði við Jósef: «Guð hin alvaldi birtist fyri mær í Luz, í Kánáanlandi, og vælsignaði meg
v4
og segði við meg: Sí, eg skal lata teg nørast og fjølgast, so at mangar tjóðir koma av tær; og eg skal geva avkomi tínum eftir teg hetta landið um ævir.
v5
Og nú skulu báðir synir tínir, ið føddust tær í Egyptalandi, áður enn eg kom til tín til Egyptalands, verða mínir, Efraim og Manasse skulu verða mínir eins og Ruben og Símeon.
v6
Men tað avkom, sum tú hevur gitið aftan á teir, skal vera títt; teir skulu ganga undir navni brøðra sína í arvamálum sínum.
v7
Tá ið eg kom heim úr Paddan, misti eg Rakul í Kánáanlandi á leiðini, tá ið vit høvdu stutt eftir til Efrat; og eg jarðaði hana har við vegin til Efrat, tað er Betlehem.»
v8
Tá ið Ísrael sá synir Jósefs, mælti hann: «Hvørjir eru hesir?»
v9
Jósef svaraði faðir sínum: «Hetta eru synir mínir, sum Guð hevur givið mær her.» Tá mælti hann: «Leið teir til mín, at eg má vælsigna teir.»
v10
Men eygu Ísraels vóru so viknað av elli, at hann ikki sá. Tá leiddi Jósef teir til hansara, og hann kysti og fevndi teir.
v11
Ísrael segði við Jósef: «Eg hevði mist alla vón um at síggja teg aftur, og sí, nú hevur Guð eisini latið meg síggja avkom títt!»
v12
Síðan tók Jósef teir av aftur knøum hans og lútaði til jarðar fram á ásjón sína.
v13
Og Jósef tók teir báðar, Efraim í høgru hond, so at hann stóð vinstrumegin Ísrael, og Manasse í vinstru hond, so at hann stóð Ísrael til høgru handar, og hann leiddi teir til hansara.
v14
Men Ísrael rætti út høgru hond sína og legði hana á høvur Efraims, tó at hann var yngri, og vinstru hond sína legði hann á høvur Manasse og krosskastaði soleiðis hendur sínar, tí at Manasse var hin frumgitni.
v15
Síðan vælsignaði hann Jósef og mælti: «Tann Guð, fyri hvørs ásjón fedrar mínir Ábraham og Ísakur gingu, tann Guð, ið hevur varðveitt meg av fyrsta sinni og alt fram at hesum degi,
v16
tann eingil, ið bjargaði mær úr øllum illum, hann vælsigni sveinarnar, so at teir halda í lívi navni mínum og navni fedra mína: Ábrahams og Ísaks, við tað at teir verða fjølmangir á jørðini!»
v17
Men tá ið Jósef sá, at faðir hansara legði høgru hond sína á høvur Efraims, líkaði tað honum illa; og hann treiv um hond faðirs síns og førdi hana av høvdi Efraims yvir á høvur Manasse
v18
og mælti við faðir sín: «Ikki so faðir mín, tí at hesin er hin frumgitni; legg høgru hond tína á høvur hans!»
v19
Men faðir hansara bar seg undan og segði: «Eg veit tað, sonur mín, eg veit tað, eisini hann verður at tjóð, eisini hann verður mikil; men yngri bróðir hansara verður størri enn hann, og av honum skulu koma mangar tjóðir!»
v20
Og hann vælsignaði teir á tí degi og mælti: «Við tykkum skal Ísrael vælsigna og siga: Guð geri teg eins og Efraim og Manasse!» Soleiðis setti hann Efraim fremri enn Manasse.
v21
Og Ísrael segði við Jósef: «Sí, eg fari nú at doyggja; men Guð skal vera við tykkum og flyta tykkum aftur í land fedra tykkara.
v22
Men tær gevi eg fram um brøður tínar tann fjallaryggin, sum eg tók av Ámoritum við svørði og boga mínum.»


text:
Mest álit á løgregluni - minst á politisku flokkunum
Nýggj álitiskanning av 16 stovnum og myndugleikum vísir, at føroyingar hava mest álit á løgregluni og minst á politisku flokkunum. 72 prosent hava stórt ella nokkso stórt álit á Fróðskaparsetrinum
Heini í Skorini, adjunktur á Søgu- og samfelagsdeildini á Fróðskaparsetrinum, stendur á odda fyri eini verkætlan, sum kannar fólksligan hugburð til myndugleikar, vísindi og serfrøði í breiðum týdningi.
Í mai og juni mánaði varð kannað, hvussu stórt ella lítið álit føroyingar hava á ymsu stovnunum og myndugleikunum her á landi. Millum 7- og 800 fólk vórðu spurd, og tað er greiningarfyritøkan, Lóður, sum hevur savnað dáturnar inn fyri Setrið.
Fólk vórðu biðin um at viga síni svar og siga, um tey hava stórt, nokkso stórt, ikki serliga stórt ella einki álit á stovnunum og myndugleikunum á listanum, og ein svarmøguleiki var, at tey ikki vita.
Úrslitið er, at løgreglan hevur mest álit millum tey spurdu, síðani koma dómstólarnir, Fólkakirkjan, Fróðskaparsetrið, Havstovan, fakfeløg, Búskaparráðið, Kringvarp Føroya, landsins stjórn, samkomur/fríkirkjur, Løgtingið, stórar fyritøkur, bankarnir, miðfyrisitingin, privatu miðlarnir og politisku flokkarnir.
Umframt at kanna álitið, sum fólk hava ella ikki hava á stovnum og myndugleikum, snýr kanningin seg eisini um miðlanýtslu hjá fólki, og hvussu stórt álitið er á ymisku fjølmiðlunum.
Hesi úrslitini vísa, at 77 prosent av teimum spurdu hava annaðhvørt stórt ella nokkso stórt álit á Kringvarpi Føroya, og 75 prosent brúka Kvf dagliga ella fleiri ferðir um dagin ella 3-5 ferðir um vikuna. Til samanberingar hava 86 prosent av teimum spurdu onki ella ikki stórt álit á upplýsingum, sum tey fáa frá facebook, men kortini brúka 88 prosent av teimum facebook dagliga ella fleiri ferðir um dagin ella 3-5 ferðir um vikuna.
Hetta vísir greitt, at álit og miðlanýtsla ikki altíð hanga saman.
Heini í Skorini, verkætlanarleiðari, sigur, at vit mangla systematiska gransking um miðlaálit og miðlaatferð í Føroyum, og at brúk er fyri fleiri kanningum.
- Vit hava brúkt sama leist sum altjóða kanningin, World Value Survey. Og so hava vit tillagað onkrar spurningar til føroysk viðurskifti. Nú er ætlanin at hyggja nærri at, í hvønn mun Føroyar líkjast okkara grannalondum, sigur Heini í Skorini.
-
14.10.2021 Setrið FøroyamálsdeildinSavnandi savnsdagur í kringvarpshølliniSíðst í mánaðinum verða søvn og týdningurin, ið tey hava, se...
-
12.10.2021 SetriðStuðul til at lesa íslendskt sum annaðmálÍslendska Útbúgvingarmálaráðið lutar á hvørjum ári út fíggja...
-
12.10.2021 Setrið Søgu- og samfelagsdeildin FróðskapurBókaútgáva: Annað upplag av RoyndiniBókin varð útseld í summar og er nú prentað aftur Í desembe...


text:
Euro Youth Hotel
Skíðferð: 7 nætur, úr 10.895.-
Prísur fyri hvønn, tá ið 2 vaksin ferðast og gista saman.
>> Úr einans 500 kr um mðr. fyri hvønn við 62°N Snarlán <<
| Sí meira um hotellið her.
| Sí meira um Bad Gastein her.
Filmsbrot
Prísdømi:
Legg til merkis
- Tilboðið er útroknað eftir bíligastu ferðaseðlunum millum Føroyar og Danmark.
- Prísurin kann broytast alt eftir tíðarskeiði og hvat er tøkt.
- Avmarkað nøgd.
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Hetta man vera størsta vónbrotið í langa tíð hjá føroyska landsliðnum. Í september avrikaði føroyska liðið framúr ímóti Danmark, sum skoraði sigursmálið, tá ið bafra heilt fáir minuttir vóru eftir.
Í kvøld var Skotland mótstøðuliðið. Stjørnur úr bestu deildini í Onglandi bjóðaðu føroyingum av. Tað endaði aftur 1-0 til gestirnar, og vónbrotið kennist meinari, enn tað var, tá ið Danmark í síðstu løtu skoraði sigursmálið.
Ímóti Danmark vístu føroyingar fínan hugburð, og donsku heimsstjørnurnar høvdu ilt við at mynda stórar málmøguleikar.
Í kvøld var hugburðurin tann sami, og í kvøld spældu føroyingar seg til í minsta lagið fimm heilt stórar málmøguleikar, men tað eydnaðist ikki at fáa bóltin í málið.
Í seinna hálvleiki øktist skotska trýstið, men so kløkkaðu føroyingarnir av álvara mótstøðumenninar, tá ið tvey tey bestu álopini í øllum dystinum endaðu við stórum føroyskum álopum. Í tí fyrra førinum var tað Brandur H. Olsen, sum spældi 50 dystarmannin Gilla R. Sørensen í høgru, hann sneiddi seg leysan í brotsteiginum og legði bóltin fyri føturnar á Halli Hansson, sum av brotsteigarmarkinum smekkaði til, og bólturin streyk dygst framvið stólpanum. Og so var tað, tá ið eyðsýndi Ári Mohr Olsen eftir gínt álop í vinstru streyk til baklinjuna og legði út frá, har støðan var vandamikil, men tað spurdist einki burturúr.
Tað lá í luftini, at tað fyri triðju ferð skuldi eydnast at vinna eitt stig á heimavølli ímóti Skotlandi, men tað eydnaðist ikki. Føroyar mistu bóltin frammarlaga í vinstru eftir innkast, skotar gjørdu skjótt av, og tað endaði við innleggi úr vinstru og til handara stólpa, har Lyndon Dykes úr stuttari fjarstøðu stýrdi bóltin í málið. Tað tók fleiri minuttir hjá dómaranum og VAR at gera av, at málið varð ikki skorað við hondini, og so taptu Føroyar.
-Eg havi ikki orð fyri, hvussu vónbrotin eg eri. Vit hava hildið tørn og bjóða stórari fótbóltstjóð av, men fyri aðru ferð í heyst tapa vit, staðfesti føroyski málverjin Teitur Matras Gestsson, sum hevði fleiri fínar bjargingar við fótparadum.
-Avrikið var gott, men tað nyttar ikki at reypa. Tað kunnu vit gera, tá ið vit vinna stig ímóti stórari fótbóltstjóð, staðfesti liðformaðurin Hallur Hansson.
Føroyar – Skotland 0-1 (0-0)
0-1: Lyndon Dykes 86.
Føroyar: Teitur Matras Gestsson – Gilli Rólantsson Sørensen, Odmar Færø, Heini Vatnsdal (Hørður Askham, 58.), Sonni Ragnar Nattestad, Viljormur Davidsen (Petur Knudsen, 59.) – Hallur Hansson (John Frederiksen, 91.), Brandur H. Olsen, Gunnar Vatnhamar, Ári Mohr Jónsson – Jóan Símun Edmundsson (Klæmint A. Olsen, 93.)
Á beinkinum uttan at verða skiftir inn: Gunnar Nielsen, Mattias H. Lamhauge, Jóannes K. Danielsen, Jóannes Bjartalíð, Sølvi Vatnhamar, Tróndur Jensen, Hannes Agnarsson
Gult kort: Brandur Hendriksson Olsen
Venjari: Håkan Ericson
Hjálparvenjari: Eli Hentze


text:
Tað er einki galið við, at Jenny Petersen bleiv sett sum stjóri í Tjóðpalli Føroya fyri fjórðu ferð - í hvussu er ikki reint fyrisitingarliga. Tað staðfestir løgtingsins umboðsmaður, sum hevur viðgjørt eina klagu um viðgerðina hjá Uttanríkis- og mentamálaráðnum av eini klagu um setanartilgongdina av stjóra til Tjóðpall Føroya
Setanin av Jenny Petersen hevur elvt til rok í føroyskari leiklist. Føroysk leiklist er farin í tvíningar, tí sum úrslit av setanini valdi fleiri av fremstu sjónleikarum okkara at boykotta Tjóðpallin. Hesi funnu saman í Leiklistafylkingini og hava síðan tá kravt stjóran frá. Tey halda tað vera for galið, at sami stjóri skal setast fyri fjórðu ferð, tí tey vilja hava endurnýggjan.
Og nú hevur løgtingsins umboðsmaður so viðgjørt eina klagu, sum snúði seg um, hvussu Leiklistaráðið var mannað undir tilgongdini at seta stjóra til Tjóðpall Føroya og at avgjørt var at seta sama stjóra fyri 4. ferð. Greitt verður soleiðis frá:
– Klagarin vísti á, at í eitt heilt ár var Leiklistaráðið undirmannað, tí einki starvsfólkaumboð varð valt ístaðin fyri umboð, sum tók seg úr ráðnum. Tá so nýtt starvsfólkaumboð varð valt, var tað ikki við til sjálva setanina vegna ógegni. Uttanríkis- og mentamálaráðið vísti á, at Leiklistaráðið var viðtøkuført, tá tað tók avgerð í málinum, men at tað varð óheppið, at Leiklistaráðið ikki hevði verið fullmannað undir allari setanartilgongdini. Uttanríkis- og mentamálaráðið metti tó, at hetta ikki hevði havt týdningin fyri avgerðina um at seta stjóra í hesum føri.
Umboðsmaðurin hevði onga viðmerking til hesa metanina og segði seg ikki hava grundarlag fyri at halda, at setanartilgongdin hevði verið avgerandi øðrvísi, um starvsfólkaumboð hevði verið við undir allari tilgongdini, ella at avgerðin um stjórasetanina hevði fingið annað innihald. Umboðsmaðurin mælti tó Uttanríkis – og mentamálaráðnum til at skipa greiðari mannagongd fyri, hvussu farast skal fram, tá limur tekur seg úr Leiklistaráðnum, og at gera reglur, sum skulu tryggja, at alt virksemi hjá Leiklistaráðnum verður framt við atliti at meginregluni um armslongd.
Víðvíkjandi spurninginum um at seta sama stjóra fyri 4. ferð, vísti klagarin á, at orsøkin til áramálssetan er vanliga eitt ynski um at tryggja listarliga endurnýggjan, listarliga menning, og at tryggja kreativa frælsið. Tí helt klagarin at verandi praksis, við at seta sama stjóra fleiri ferðir, ikki var í samsvari við endamálið at hava áramálssettan stjóra í einum listarligum leiðarastarvi.
Uttanríkis- og mentamálaráðið vísti á, at lógarásetingin um áramálssetan ikki kann lesast sum, at stjórin ikki kann verða settur aftur. Skipanin kann eisini grundgevast øvugt soleiðis, at stjórin skal eftirmetast á fimta hvørjum ári, um viðkomandi søkir aftur. Tá hava aðrir umsøkjarar møguleikan at søkja starvið, og Leiklistaráðið metir síðani út frá øllum umsøkjarum, hvør er tann best skikkaði til starvið.
Uttanríkis- og mentamálaráðið vísti á, at lýsingin eftir stjóra ásetti viðkomandi krøv til førleikar og royndir hjá umsøkjarum. Setanarbólkurin gjørdi eina samanberandi talvu yvir allar umsøkjararnar, har til bar at samanbera førleikar, royndir og fatan av starvinum. Metingin av umsøkjarunum bygdi á tey formligu krøv, sum víst varð til í starvslýsingini. Í tilgongdini vórðu metingar gjørdar av øllum umsøkjarunum. Út frá eini endaligari samanberandi meting avgjørdi Leiklistaráðið at seta tann umsøkjaran í starvið, sum tað metti vera best skikkaðan at leiða stovnin komandi fimm árini. Við grundarlagi í gjøgnumgongd av øllum skjølum í málinum metti Uttanríkis- og mentamálaráðið, at tilgongdin hjá Leiklistaráðnum, at seta stjóra fyri Tjóðpall Føroya, var saklig.
– Hesum var umboðsmaðurin samdur í. Umboðsmaðurin viðmerkti, at út frá lógartekstinum og viðmerkingunum til lógina er ikki grundarlag fyri at siga, at áramálssetanin í hesum føri merkir, at tað er forboð fyri at seta sama stjóra aftur. Um hetta var ætlanin við áramálssetanini, skuldi hetta verið ásett í lógartekstinum og/ella komið greitt fram í viðmerkingunum.


text:
Líknandi tíðindi
NSÍ avlýsur alla venjing!
NSÍ fylgir tilmælinun frá heilsumynduleikunum, og øll ungdóms venjing í felaginum verður avlýst, frá í dag og tvær vikur fram. Vit harmast um støðuna, men hettar er neyðugt fyri at minka um smittuvandan, og fyri at verja hvønn annan. Vit mugu øll standa saman um hetta, og heitt verður tí á øll um at vísa…
3. deild, U10-dreingir & U8-dreingir byrja at venja
Fleiri av eldru liðunum eru byrjað at venja. Nú byrja 3. deild, U10-dreingir og U8-dreingir eisini at venja. 3. deild byrjar at venja hósdagin 12. mars kl. 21.00. U10-dreingir byrja at venja fríggjadagin 14. mars kl. 17.00. U8-dreingir byrja at venja mikudagin 18. mars kl. 16.00. Allar venjingartíðirnar hjá NSÍ verða kunngjørdar seinni.
Bussur úr Havn inn á Svangaskarð
Í samband við Europa Leauge dystin í morgin millum NSÌ og Fulham skipar NSÍ fyri bussferð inná Svangaskarð á Toftum. Bussur fer av Skálatrøð kl 17.15 inná Svangaskarð. Farið verður aftur til Havnar kl 21.00 av Svangaskarði. Prísurin aftur og fram er 100 kr.
Greipan í eygsjón – Torbjørn Jacobsen (Tobbi), grein frá Vespuni til dystin í dag.
Onkursvegna er søguliga støðan hjá NSÍ í føroyskum fótbólti ein endurspegling av vøkstrinum í økinum, har felagið hoyrir heima og er staðsett. Hon er eisini ein avleiðing av ítróttarligu raðfestingini í oynni, táið felagið varð stovnað. Eysturoyggin var hitt seinasta av stóru økjunum í landinum, sum veruliga fór undir at raðfesta fótbóltin í mun til…
Stríðssigur: U-17 landsliðið vann á San Marino
Týsdagin spældi føroyska U17-landsliðið við dreingjum síðsta dystin í EM-undankappingini, sum seinastu dagarnar hevur verið í Georgia. Lagt var upp til ein javnan og spennandi dyst ímóti San Marino, og soleiðis bleiv eisini. Tað var ikki fyrr enn fýra minuttir vóru eftir at spæla, at Føroyar skoraði einasta málið í dystinum, og tryggjaði sær harvið…
Ókeypis fótbóltsskúli í Runavík 3-4 juli
Týsdagin 3 juli og mikudagin 4 juli, skipar ungdómsnevndin hjá NSÌ fyri ókeypis fótbóltsskúla fyri yngri leikarunum hjá felagnum. Byrjað verður týsdagin kl 09.00 og skúlin er liðugur kl 16.00. Týsdagurin er fyri leikarar gentur og dreingir í aldursbólkunum U-8 til U-12 dreingir og U10-U12 gentur. Mikudagin verður eisini byrjað kl 09.00 og liðugt er…


text:
Dansigleði fyri børn, ung og vaksin
Tað eru so nógvar góðar orsøkir til at dansa. Ein av vegunum til gleði finnur tú á dansigólvinum. Tá vit dansa kunnu vit knýta okkum til onnur, lata frið falla á okkum og fáa kensluna av vælveru og stuttleika.
Ávirkan á kropp og sinn
Í ABC fyri sálarliga heilsu hava vit gjøgnum seinastu árini ofta heitt á fólk um at koyra sín yndis tónleik hart frá, og dansa eins og eingin sær ein. Tað hava vit gjørt, tí vit vita, at dansur kann hava jaliga ávirkan á bæði kropp og sinn. Nú kunnu vit avdúka, at vit hava fingið ein nýggjan samstarvsfelaga, í nevniliga leggur dent á júst hetta. Dansifrøði hevur tikið stig til at blíva partur av ABC fyri sálarliga heilsu og eru vit nú 25 samstarvsfelagar í verkætlanini.
Navnið Dansifrøði merkir ”dansigleði” og er hettar í samsvar við boðskapin í ABC fyri sálarliga heilsu, tí tað er gleðin við at dansa, sum hevur so stóran týdning og ikki bert sjálvt kropsliga virksemi. Í Dansifrøði fært tú dansifrálæru á einum liði. Hettar merkir, at ístaðin fyri at dansa fyri teg sjálva/n heima í stovuni, lærir tú at dansa saman við øðrum, tú mennir tínar dansiførleikar og ert partur av einum felagsskapi og kann alt hettar vera við til at økja um gleðina fyri at dansa.
Nevndin í Dansifrøi fegnast um møguleikan at vera við í ABC fyri sálarliga heilsu. Tey ynskja at fáa fleiri børn, ung og vaksin at luttaka í dansifrálæru, tí tað er gott at dansa. Nevndin sigur soleiðis:
”Tá vit dansa, gerast vit løtt í sinni. Vit røra okkum, flenna og menna okkum, samstundis sum vit taka lut í einum góðum tryggum felagsskapi. Dansur hevur jaliga ávirkan á børn, ung og vaksin. Dansur hevur jaliga ávirkan á heilsuna. Dansur hevur jaliga ávirkan á rørslu og er við til at gera sambond millum fólk.”
Dansur sum fyribyrging
Umframt jaligu og heilsufremjandi ávirkanina, sum dansur kann hava á bæði kropsligu og sálarligu heilsuna, so leggur Dansifrøði eisini dent á fyribyrgjandi árinini:
”Tað er gott at børn, ung og vaksin duga at dansa, soleiðis at tey fara í dans heldur enn at fara í býin til at drekka rúsdrekka.”
50 ár á baki
Komandi ár verður felagið 50 ár. Dansifrøði vil vera við til at gera sálarligu heilsuna betri hjá føroyingum og vil samstundis vísa á, at dansifrøihøllin hjá felagnum kann nýtast til frálæru av dansi bæði fyri ung og gomul.
Fólkaheilsuráðið bjóðar Dansifrøði hjartaliga vælkomnum í samstarvið hjá ABC fyri sálarliga heilsu.


text:
World of Warcraft
World of Warcraft er eitt telduspæl, sum fyrigongur online á ambætarum. Har hittast fleiri milliónir fólk. Fleiri kennast heilt væl og fylgjast í ættum (klanum).
World of Warcraft hevur verið ein sonn peningamaskina hjá felagnum Blizzard. Yvir 10 milliónir brúkarar gjalda fyri at vera við í hesum spæli, sum verður spælt umvegis alnetið.
Tað skuldi upprunaliga vera ókeypis, men so varð ikki. T.e., at tey einans skuldu keypa fløguna, og so var frítt at spæla á alnetinum. Eftir kanningum á marknaðinum kom Blizzard fram til, at tað ikki loysti seg fíggjarliga at lata brúkarar spæla ókeypis.


text:
7130.14 - Námsfrøðilig sálarfrøði, lærarar
Skeiðsnummar
7130.14
Heiti
Námsfrøðilig sálarfrøði, lærarar
ECTS
13,5
Fortreytir
Treytin fyri at taka skeiðið er, at tann lesandi er innskrivað/ur til lestur á námsvísindadeildini
Endamál
Endamálið við skeiðnum er, at lesandi nema sær grundleggjandi vitan um ávikavist námsfrøðiliga sálarfrøði og barna- og ungdómsmentan. Hesi bæði fakøkini skulu síggjast bæði sum sjálvstøðugur partar, men eisini sum ein tvørfaklig eind, sum kann lýsast útfrá ymiskum sjónarhornum, eitt nú sálarfrøði, samfelagsfrøði, fólkalívsfrøði og mentanarfrøði. Tey lesandi fara at hugsavna seg um partar av sálarfrøðiligum vísindum, ið eru serliga viðkomandi fyri lærarar, ið arbeiða innan føroyska fólkaskúlan. Holl vitan um hvat eyðkennir barnsins natúrligu menning, og hvussu ein kann stimbra barnið í síni heild, skal styðja og vegleiða tí einstaka lesandi, tá ið hesin í framtíðini skal leggja til rættis, fremja í verki, eftirmeta og skjalfesta námsfrøðiligt arbeiði. Eisini fara tey lesandi at hugsavna seg um: ymiskar áskoðanir av børnum og barndómi og hvussu barndómurin eru broyttur gjøgnum tíðina, barna- og ungdómsmentanir í nútíðarsamfelagnum, barnsins- og ungdómsins egnu sjónarhorn, barna-og ungdómsgransking, og hvussu lívið hjá ungdóminum verður ávirkað av samfelagsligum og mentanarligum rákum.
Innihald
• Námsfrøðilig sálarfrøði sum fakøki og vísindi • Menning sum hugtak og fyribrigdi • Kognitión og læring • Viðurkennandi relatiónir – sjálvsmenning og persónsmenskumenning • Fólkaskúlin sum serligur menningarkontekstur/diskursur • Barndómur og ungdómur í søguligum, mentanarligum og námsfrøðiligum ljósi • Hugtakið barnamentan • Børn og spæl • Spæl, læring og menning • Sjónarmiðini hjá børnum og ungum • Hugtakið ungdómur • Almennar fyriskipanir fyri børn og ung • Grundleggjandi menningarsálarfrøði og útbúgvingarsosiologi við serligum atlit til læring • Ástøði um sjálvsfatan, sjálvsmenning og intelligens • Læringsstílar og ymiskar læringstilgongdir • Næmingar við serligum tørvi og undirvísingardifferentiering
Læru- og undirvísingarhættir
Fyrilestrar, kjak, arbeiðsbólkar, portfolio, einstaklinga- og bólkaframløgur. Lesandi hava møtiskyldu. Um so er, at ein lesandi misrøkir møtiskylduna uttan haldgóða grund, kann lærarin sýta honum at fara til próvtøku.
Læruúrtøka
Við skeiðslok skal tann lesandi megna at: • Seta orð á, hvat eyðkennir námsfrøðiliga sálarfrøði sum vísindagrein, og hvat eyðkennir tey háttaløg, ið eru miðdepils í námsfrøðiligum arbeiði • Geva eina breiða lýsing av, hvussu hugtøkini sosialisering, dannilsi og uppaling verða allýst og avmarkað • Greiða frá ymiskum áskoðanum av børnum og barndómi. • Lýsa og meta um hugtakið barnamentan, og hugtøk sum eru knýtt at barnsins egnu mentan. • Lýsa og meta um mentanir hjá børnum og ungum í dag, og hvussu hesar mentanir verður ávirkað av samfelagsligum og mentanarligum rákum, og hvørja ávirkan hetta hevur á lærumøguleikar. • Lýsa og meta um nakrar almennar fyriskipanir fyri børn og ung, sum eru galdandi í føroyska samfelagnum. Og duga at meta um, hvønn leiklut lærarar hava í hesum høpi. • Lýsa, greiða frá og kritisk meta um ymisku stevnurnar innan sálarfrøðina og teirra frágreiðingarmegi í mun til menning og læring (behavioristiska læringsfatan, humanistiska læringsfatan, kognitiva læringsfatan, socialkonstruktivistiska læringsfatan) • Greiða frá og kjakast um ymiskar læringsstílar og tilgongdir • Lýsa, greiða og greina ástøði um differentieraða undirvísing og inklusjón
Próvtøkuháttur
Eftirmetingin sum er tvíbýtt, verður skipað sum ein portfoliopróvtøka við støði í refleksiónsviðgerðum: 1) Eina ferð um vikuna skulu tey lesandi í bólki á fýra, við støði í kjaki og refleksión, skrivliga viðgera tey evni, sum hava verið á skránni í vikuni. Skrivligu refleksiónsviðgerðirnar skulu eina ferð um vikuna leggjast út í portfolioskjáttuna á First Class. 2) Skeiðið endar við munnligari bólkaframløgu, har hvør bólkur, við støði í tveimum útvaldum evnum frá refleksiónsviðgerðunum, gera eina framløguskrá, sum er grundarlag undir munnligu próvtøkuni. Harumframt skulu tey lesandi undir próvtøkuni rokna við at skulu svara spurningum, sum snúgva seg um onnur týðandi hugtøk og evni, sum tey hava verið ígjøgnum í skeiðnum. Nærri kunning um portfolio sum lærutilgongd og refleksiónsviðgerð í øðrum skjali. Tey, ið ikki standa próvtøkuna, verða kunnaði um, nær møguleiki verður at fara til endurpróvtøku. Hetta er bæði galdandi fyri eftirmetingarhátt 1 og 2. Hóast próvtøkan fer fram í bólki, verður sjálv próvdømingin individuel.
Próvdøming
Innanhýsis
Próvtalsstigi
P-talsstigin
Lestrarlisti
Tey lesandi fáa lestrarlistan tá ið skeiðið byrjar.
Ábyrgd
Paulina Marjun Poulsen


text:
Baldur
Baldur er ein gudur í tí norrønu gudalæruni. Hann er sonur til gudin Óðin og gudindina Frigg. Hann er giftur við Nannu og tey hava ein son, sum eitur Forseti. Baldur er gudurin av kærleika, friði og fyrigeving. Hann hevur fleiri beiggjar so sum, tvíburan Hørður og Tórur.
Aftaná Óðin doyði fóru Baldur og Hørður aftur til Ásgarð.
Tá ið Baldur byrjaði at droyma um deyðan, fór Frigg runt um allan heimin at spyrja øll og allar lutir at lova, at tey ikki skulu drepa Bald, men plantan mistilteinur var ikki við upp á lyftið.
Loki gandaði seg sjálvan til eina gamla konu og spurdi Frigg, um tað var nakað, ið kundi drepa Bald.
Hørður var snýttur av Loka til at drepa beiggja sín Bald. Tað verður sagt, at Nanna doyði av sorg av tí, at Baldur doyði.
Loki fekk Hóður at drepa Baldur, tí at hann var ireteraður av at Baldur var tann perfekti gudurin.
Baldur hevði tað størsta og besta skipið nakrantíð bygt kallað Hringhorni.
Tann størsta hendingin, sum hendi í Ragnarok, var tað stóra kríggið, sum var ímillum teir góðu gudarnar og teir ringu gudarnar og risarnar. Kríggið skuldi vera heimsins undirgangur. Næstan allir gudarnir doyðu, t.d Óðin, Tórur, Týr og Loki. Bara nakrar fáa gudindur doyðu t.d Nanna(kona Baldur), Gna og Snotra.
Aftaná Ragnarök var heimurin oyðilagdur, men so varð heimurin gjørdur so at man kundi liva aftur á honum. Tað vóru bara tvey menniskju á jørðini, tey itu Lív og Lívthrasir.


text:
Á Føroyaprent liva vit av pappíri, sum er tað sama sum at liva av trøum, og vit virðismeta rávøruna, vit liva av. Tí lata vit náttúruni nakað aftur við at planta trø, sum so liva víðari í hugaheiminum, tá vit lesa ella síggja eina bók ella ein annan prentlut.
Øll sum hava fingið trø frá okkum, og sum vit hava plantað saman við, virðismeta eisini trøini. Fleiri hava sína dagligu gongd fram við teimum, og gleðast um hvønn sentimetur, tey vaksa. Nógv fylgja væl við og leggja stóra orku í at røkja og verja trøini, til tey eru komin fyri seg.
Í mai 2016 lótu vit 300 trø til Viðarlundina við Myllá. Fólk í grannalagnum komu saman, plantaðu trøini og settu hegn um økið, sum tey hava fingið frá Tvøroyrar kommunu. Myndirnar frá gróðursetingini í Trongisvági tók Kristian Stórhamar.
Í heyst verður farið undir at planta trø við Hósvíkar Skúla. Har er Føroyaprent eisini ein partur av ætlanini um gróðurseting, við at lata Hósvíkar Skúla 300 trø.
Tað er hugaligt at síggja, at okkara verkætlan „Føroyaprent plantar trø“ hevur fingið so góða undirtøku, at vit í 2016 hava gróðursett 4.200 trø.
Vit halda fram at planta trø – altíð í samstarvi við dugnaligu starvsfólkini á Skógrøkt Landsins.


text:
7369.17 - Bókmentasøguligur- og fakdidaktiskur tekstalestur frá munnligum mentum til 2000
Skeiðsnummar
7369.17
Heiti
Bókmentasøguligur- og fakdidaktiskur tekstalestur frá munnligum mentum til 2000
ECTS
15
Fortreytir
At lesandi er innskrivaður á NÁD
Endamál
Málið við skeiðinum: At geva teimum lesandi háttaløg og amboð at lesa tekst úr einum bókmentasøguligum og fakdidaktiskum sjónarhorni. Bókmentasøguligt innlit skal bæði tryggja tí lesandi kunnleika um rák í tíðini og søguligt bakstøði bókmentirnar og úrvaldu tekstirnir eru vorðnir til í. Fakdidaktiskt innlit hevur tvinnanda endamál. Annað er at kenna søguna og siðvenjuna í lærugreinini og hitt er at duga at brúka ymsar lesi- og arbeiðshættir við teksti við næmingum í hádeild.
Innihald
Skeiðið er ein gjøgnumgongd av teksti í víðkaðu tekstfatanini. Tann lesandi skal ogna sær fatan av í hvønn mun føroysk mentanar- og bókmentasøga er partur av einari evropeiskari siðvenju og menna síni evni at vísa á, hvar serføroysk eyðkenni koma til sjóndar. Samlað skal tann lesandi ogna sær førleikan at velja út viðkomandi frálærutilfar, so næmingar teirra fáa eitt hóskilig og viðkomandi innlit í tíðarskeiðini tilfarið umboðar.
Læru- og undirvísingarhættir
Skift verður millum fyrilestrarlíknandi dialogiska frálæru, bólkaarbeiði og studentaframløgur.
Læruúrtøka
Tá skeiðið er lokið skal tann lesandi hava greitt innlit í bókmentasøguna, kenna og duga at brúka ymsar arbeiðshættir við teksti og vera før/ur fyri at brúka fakligu amboðini í undirvísingarpraksis. Skeiðið skal geva tí lesandi amboð til at meta um fakligu dygdina í valda tilfarinum og hvørji háttaløg og hvørjir eftirmetingarhættir eru egnaðir til valda frálærutilfar og undirvísingargongd.
Próvtøkuháttur
Tann lesandi fær eina viku at skriva eina akademiska uppgávu á 19000 tekn (+/- 10%), einsæris ella í bólki, tó hægst 3 í hvørjum bólki. Fyri hvønn eyka bólkalim skulu 8500 tekn leggjast afturat. Limir í bólki ábyrgdast hvør sær fyri minst 1/3 av uppgávuni. Hvør varðar av skal greiða gerast fyri eftir innihaldsyvirlitið. Innihaldsyvirlit og bókmentalisti telja ikki við í samlaðu teknunum. Uppgávan verður sett 14. des og skal latast inn í seinasta lagi 22. desember 2017.
Próvdøming
Innanhýsis
Próvtalsstigi
7-talsstigin
Lestrarlisti
Tey lesandi fáa lestrarlistan, tá ið skeiðið byrjar.
Ábyrgd
Vár í Ólavsstovu


text:
Týsdagin 20.10.20 skipaði Nánd fyri upplýsandi fundi í hølunum hjá Dugna, har kunnað varð um fyribyrgjandi heimavitjanir til 75 ár og eldri. Borgarar føddir í 1945 og teirra avvarðandi vóru boðin til tiltakið.
Nánd Heimatænastan ynskir, at eldru borgararnir hava eitt gott og innihaldsríkt lív. Í løgtingslóg um heimatænastu og eldrarøkt § 11 stendur, at kommunurnar skulu bjóða borgarum, ið eru vorðnir 75 ár, eina fyribyrgjandi heimavitjan.
Nánd hevur síðani 2016 skipað fyri tílíkum tiltaki, og undirtøkan er vaksandi.
Uppmøtingin var góð hendan dagin, hølið var fullsett, og lagið á fólki var gott - øll so brosandi.
Poula Reinert- Petersen, leiðari, legði fyri við at bjóða fólki vælkomnum og greiddi frá um eldrasamstarvið Nánd, og um hvør ætlanin var við tiltakinum.
Síðani hevði Marianna Hansen, tørvsmeti, orðið, har hon greiddi frá um ætlan og innihald av fyribyrgjandi heimavitjanum og vísti eitt stutt filmsbrot. Allir borgarar 75 ár og eldri fáa bjóðað eina fyribyrgjandi heimavitjan, har endamálið er heilsufremjan og at stuðla frískum eldri at vera verandi frísk og fyribyrgja, at smáir trupulleikar gerast størri.
Hvat gongur væl, og hvat kann vera ein avbjóðing?
Borgarin fær høvi at tosa um lívið og um heilsuna sum heild, meta um egnu heilsu og verður eggjað/ur og stuðlað/ur til tað, ein ynskir at betra um. Dentur verður lagdur á at eggja til at halda fram við tí, sum gevur meining, og sum fremur trivnað.
Metan kann eisini verða gjørd av eitt nú blóðtrýsti, pulsi, blóðsukri, styrkini í kroppinum, sjón, hoyrn, trivnaðinum, sinnisligu støðuni og av førleikum í mun til minni, um hetta verður mett aktuelt, og um ein ynskir tað. Útfrá frá samlaðu støðuni verður tosað um og víst á møguleikar fyri átøkum, ið kunnu vera heilsufremjandi.
Ymiskir faldarar og kunnandi tilfar, sum verður nýtt á heimavitjanum, lá frammi, sum luttakararnir kundu ogna sær alt eftir, hvat hevði áhuga.
Komandi ár fáa tey, ið eru fødd í 1945, eina skrivliga innbjóðing við tilboði um eina fyribyrgjandi heimavitjan.
Rørsla hevur ein týðandi leiklut í mun til heilsufremjan.
Sandra Jojevic, fysioterapeutur, greiddi frá um týdningin av rørslu v.m. Tað verður m.a. viðmælt, at ein rørir seg ein hálvan tíma um dagin.
Nánd hevur tilboð um endurvenjing og sjálvsvenjing í venjingarhølum í Miðstøðini í Leirvík. Tá løtan var um at enda, bjóðaði Sandra luttakarunum til at meta um styrkina og javnvágina í kroppinum.
Jóna Rygshamar, ergoterapeutur, hevði lagt tilrættis eina áhugaverda framsýning av hjálpartólum, ið kunnu lætta um gerandisdagin. Samstundis vegleiddi hon og svaraði spurningum.
Jóna Rygshamar, ergoterapeutur og Sandra Jojevic, fysioterapeutur.
Góður kostur hevur eisini týdning fyri heilsuna.
Hannelena Jacobsen, økonoma, greiddi frá um týdningin av góðum kosti, vætu og vísti á, hvat góð føði er, og hvar ein fær tær ymisku vitaminirnar og mineralir.
Ein av luttakarunum, Signar á Brúnni í Fuglafirði, sigur soleiðis um løtuna:
”Hjá okkum, ið vóru boðin, var tað so hugnaligt at hittast. Øll mundu kennast, tí tey, ið møtt vóru, komu úr Fuglafirði, Gøtu og Leirvík - grannabygdirnar, ið hava samstarvast væl í so mong ár - og sum nú eisini samstarvast um at stuðla okkum gomlu og koma við góðum ráðum.
Boðið varð til kaffi og te og nógvum sløgum av "køkum," frukt-, osta- og keksafati, men brúnakakan, sandkaka og lagkaka vóru ikki at síggja, køkurnar, ið okkum dámar so væl, men sum vit vita ikki er tað sunnasta. Men vit hava eisini flutt okkum, hóast vit eru 75. Vit fylgja við tí, ið hendir og fylgja skilagóðum ráðum, ið gagna okkum best. Borðreiðingin var góð, og fólk vóru so ovurfegin fyri hana.
Vælvaldu sangirnir hjá ávikavist Hans Andreas Djurhuus og Thomas Mikal Smith,"Land mítt har grasið í líðum grør" og "So rótleyst er sinni títt, altíð á ferð", vórðu sungnir.
Tey eldru kendu sangirnar og dugdu teir helst uttanat, tí sum ung varð nógv sungið og ikki minst úr Føroya Fólks Songbók.
Onkur eldri mintist tær ferðirnar EB fótbóltsspælararnir komu til Fuglafjarðar við bátinum Glæmuni. Tá ið Glæman nærkaðist kaiini, so varð sangurin "Land mítt har grasið í líðum grør" sungin, og fuglfirðingar, ið tóku ímóti teimum, sungu eisini so hjartaliga. Vinalagið millum bygdirnar Eiði og Fuglafjørð var so fyrimyndarligt tá.
Spurningar vórðu settir til teirra, ið hildu fyrilestrarnar, og svarað varð týðiligt og greitt, og skilagóð ráð vórðu givin.”
Møguleiki var hjá fólki at máta blóðtrýst, puls, blóðsukur og at seta spurningar. Tað vóru deildarleiðararnir á sambýlunum og á Miðstøðini í Leirvík, ið tóku sær av hesum. So at siga øll tóku av tilboðnum, og tað gekk bæði skjótt og væl - sum vóru tey í tjúgunum.
Leiðslutoymið hjá Nánd
Mirjam á Lakjuni, deildarleiðari á Giljagarði, Elsebeth V. Simonsen, deildarleiðari á Vesturstovu og í dagtilhaldinum í Doktarahúsinum í Fuglafirði, Ása Ásmundsdóttir, deildarleiðari á Miðstøðini, Poula Reinert-Petersen, leiðari, Marianna Hansen, tørvsmeti.
Tá ið løtan, ið vardi umleið tveir tímar, var liðug, var prátað saman aftaná, og gott var hjá okkum í Nánd, ið stóð fyri tiltakinum, at fáa at vita, at tey, ið høvdu tikið lut, vóru sera væl nøgd við framløguna og huglagnum, ið har valdaði.
Nánd takkar fyri góðu og jaligu undirtøkuna.


text:
Tað verður hervið gjørt kunnugt, at sambært skriv frá Heilsu- og Innlendismálaráðnum, dagfest 05. juli 2016 verður kommunustýrisval í Fuglafjarðar kommunu týsdagin tann 08. november 2016.
Ein valevnislisti kann í mesta lagi hava 13 valevni og skal verða undirskrivaður av í minsta lagi 15 og í mesta lagi 25 veljarum sum stillarum. Undirskriftirnar hjá stillarunum skulu verða á sama lista, sum valevnini eru skrivað á.
Hjálagdur skal verða ein serligur listi yvir stillarar, hvar teir skilliga eru lýstir við navni, starvi og bústaði.
Ein persónur kann bert verða stillari á einum lista.
Valevnislistar skulu latast inn til Jákup Frants Larsen, kommunustjóra í seinasta lagi 18. oktober 2016 kl. 18.00 av einum stillara.
Uppskot um, hvussu ein valevnislisti eigur at verða settur upp, kann verða fingið til vega við at venda sær til býráðsskrivstovuna ella valnevnevndarformannin.
Avgreiðslutíðirnar á býráðsskrivstovuni eru millum kl. 10.00 og 15.00 mánadag til og við fríggjadag.
Býráðsskrivstovan hevur tann 18. oktober 2016 opið til kl. 18.00.
Fuglafjørður, tann 24. september 2016
Kommunuvalnevndin
Terji á Lakjuni
formaður


text:
Søla uttanlands
Er ætlanin at leggja dent á útflutning fyri at skapa vøkstur í fyritøkuni, mást tú seta teg inn í galdandi viðurskifti á viðkomandi marknaði og viðvíkjandi altjóða handli. Eisini er tað ein fortreyt at kenna tey møguligu staðbundnu atlit, ið skulu takast.
Ymiskar mentanir
Stórur munur kann vera á atburði og væntanum hjá føroyskum og útlendskum kundum. Tískil kann tað eisini vera stórur munur á, hvussu tín vøra ella tænasta verður mett av útlendskum keyparum. Tað er ikki altíð, at ein kann nýta somu marknaðarførsluátøk uttanlands, hóast tey møguliga hava eydnast væl á føroyska marknaðinum. Ymiskar mentanir kunnu skilja boðskapin sera ymiskt.
Góð ráð til útflutningin
- Set teg inn í mannagongdir og lóggávu á útflutningsmarknaðinum, ið kunnu hava ávirkan á tína vøru ella tænastu.
- Kanna møguligar forðingar á útflutningsmarkanðinum, og finn eina loysn á teimum.
- Met um ymiskar útflutningsmøguleikar og vel tann, ið hóskar best til títt virksemi.
- Tryggja tær ráðgeving og gott samstarv við fólk, sum kenna marknaðinum á staðnum.
- Tryggja tær, at tín vøra ella tænasta áhaldandi er kappingarfør á altjóða marknaðinum.
Ein miðvís ætlan
Tú gevur tínum virki betri fortreytir fyri at eydnast á altjóða marknaðinum, um tú leggur tilgongdina væl til rættis. Legg eina ætlan fyri tey stig, ið eru neyðug at taka til tess at røkka góðum úrslitum á altjóða marknaðinum.
Altjóða handil kann vera merktur av ótryggleika, og her kunnu vit hjálpa tær. Vit greina tín tørv og fíggingarmøguleikar og finna loysnir, sum minka um tín váða.


text:
Tær árligu yvirlitstrolingarnar á vári á føroyska landgrunninum eru nú gjørdar við Magnusi Heinasyni. Tikin vóru øll 100 hálini, har hvørt hál vardi ein tíma. Hýsan var framvegis at fáa í stórum nøgdum, tó tað var nakað minni enn í fjør. Nøgdin av upsa var eisini størri enn hevur verið vanligt seinastu árini. Hinvegin var lítið at fáa av toski. Lodna er sjáldsamur fiskur undir Føroyum. Eins og í fjør var tó nakað av lodnu at fáa á yvirlitstrolingini. Lodna var fingin á 13 støðum innarliga á Landgrunninum og tað var rættiliga vanligt at finna lodnu í fiskamagum, serliga hjá toski.
Á túrinum blivu 56 hál tikin saman við nýggja rannsóknarskipinum Jákup Sverra. Hetta var gjørt fyri at kunna samanlíkna fiskievnini hjá tí gamla og tí nýggja rannsóknarskipinum, sum fer framyvir at gera yvirlitstrolingar á Landgrunninum.
Yvirlitstrolingin við Magnusi Heinasyni var gjørd á tveimum túrum. Túrfrágreiðing frá fyrra yvirlitstúrinum sæst her.
Túrfrágreiðing frá seinna yvirlitstúrinum, har úrslitini fyri báðar túrarnar eru gjørd upp, sæst her.


text:
Oddvør Højgaard hevur starvast hjá Nes kommunu síðani 15. Mars 1988, tó hevur hon verið burtur frá í eitt stutt skifti. Oddvør arbeiddi fyrst sum dagrøktarmamma, og síðani 1. August 2001 hevur Oddvør arbeitt í frítíðarskúlanum.
Julianna Nesá hevur starvast síðani 1. September 1994 sum dagrøktarmamma í Nes kommunu, til hon í summar byrjaði í nýggju vøggustovuni.
Annie í Hjøllum hevur starvast hjá Nes kommunu síðani 1. Apríl 1994, hon hevur eisini verið burtur í eitt stutt skifti. Fyrstu árini arbeiddi Annie sum dagrøktarmamma, og síðani 1. Mars 2005 hevur Annie vaskað í svimjihøllini í Tofta skúla.
Aksel Højgaard, sum í dag er leiðari í teknisku deild, hevur arbeitt hjá Nes kommunu síðani 30. Apríl 1994.
Jan Petersen, sum í dag er arbeiðsformaður í teknsku deild, hevur arbeitt hjá Nes kommunu síðani 15. Mai 1996.
Kristinn Nordendal hevur arbeitt hjá teknisku deild í Nes kommunu síðani 1. September 1996.
Á árliga jólaborðhaldinum hjá starvsfólkunum í Nes kommunu seinasta fríggjakvøld, handaði borgarstjórin, Jóhannus Danielsen, starvsfólkunum gávu og jóladekoratiónir, og takkaði teimum fyri trúgva og góða tænastu.


text:
Reis Jesus veruliga upp frá teimum deyðu?
Lagt út hevur: Jonhard Jógvansson tann:
30.03.2021
TRÚARSPURNINGAR
Niðanfyri fari eg í stuttum at gjøgnumganga 7 søguligar ábendingar um Jesu uppreisn:
1. Hin almenna avrættingin av Jesusi úr Nasaret í Jerusalem vegna rómverska krossfesting
- Fyri at doyggja, má ein fyrst vera til. Henda sannroynd beinir fyri uppáhaldinum, sum sigur, at Jesus ongatíð hevur verið til. Enntá ivamaðurin Bart Ehrman ásannar, at tað er einki at ivast í, at Jesus var til.
- Jesus var til og bleiv avrættaður av rómverska valdinum. Talan er um eina almenna avrætting. Sostatt hava rómversk embætisfólk, hermenn, jødiskir leiðarar og almenningurin sum heild verið vitni til Jesu deyða.
- Rómverjar gjørdu eisini nógv burtur úr, tá ið teir krossfestu. Tey dømdu vórðu avbard, húðflongd og eyðmýkt. Rómverska valdið brúkti hina ræðuligu krossfestingina til at skapa ótta millum fólk. Hin almenna krossfestingin elvdi til ótta hjá teimum, sum hugsaðu um at veita rómverska valdinum mótstøðu. Og sambært søguliga tilfarinum er tað greitt, at rómverjar høvdu gjørt seg fullkønar í at drepa fólk við hini ræðuligu krossfestingini.
- Hin deyðadømdi varð húðflettur. Hin rómverska húðflettingin var ein ræðulig revsing. Hin dømdi varð bundin til ein stólpa, og síðani skiftust tveir vaktir um at píska inn á hvørja síðu hjá hinum dømda. Pískurin var gjørdur av leðri og hevði 3 endar, har ið bæði blýggjpettir og beinpettir eisini vóru heft føst á. Í mun til jødarnar, sum einans loyvdu 39 sløg, var einki mark ásett, tá ið tað snúði seg um rómverska húðfletting. Nógv av teimum, sum vórðu útsett fyri slíkari húðfletting, doyðu av løstunum.
- Hin deyðadømdi mátti ofta sjálvur bera sín kross til staðin, har ið dómurin skuldi útinnast. Ávegis til staðin varð hin dømdi eisini spottaður av fjøldini.
- Hin deyðadømdi fór ígjøgnum tí ræðuligu pínuna, sum tað hevði við sær, tá ið ein varð negldur gjøgnum hendur og føtur.
- Hin deyðadømdi varð hongdur upp og alment útsettur fyri fólksins ásjón, meðan vill djór eisini komu fyri at ríva í likamið hjá hinum krossfesta.
- Hin deyðadømdi varð krossfestur nær við ein almennan veg. Soleiðis varð almenningurin hildin niðri við óttanum, ið krossfestingin elvdi til.
2. Hin áhaldandi trúgvin hjá lærusveinumum á, at teir høvdu hitt hin upprisna Jesus
- Tað er nærum eingin serfrøðingur í Nýggja Testamenti, sum noktar, at lærusveinarnir veruliga trúðu, at teir høvdu hitt hin upprisna Jesus, og at teir eisini vitnaðu um hetta alment. Men sjálvt um lærusveinarnir trúðu, at teir høvdu hitt hin upprisna Jesus, so merkir hetta tó ikki í sær sjálvum, at teir veruliga hittu hann.
- Tað finnast sostatt tríggir møguleikar:
- Tað, sum teir søgdu, var lygn.
- Talan var um eina sansahvørving.
- Teir sóu veruliga Jesus livandi.
- Hvussu forklárar tú teirra áhaldandi trúgv?
- Lærusveinarnir høvdu als einki at vinna við at vitna um, at teir høvdu sæð Jesus livandi - ikki uttan teir veruliga høvdu sæð hann!
- Teir hittu Jesus og vórðu umbroyttir.
- Aftaná Jesu deyða fóru lærusveinarnir frá at vera sigraðir og nívdir til at vera menn, ið ikki vóru til at steðga. Vegna ótta avnoktaði Pætur Jesus, áðrenn hann varð krossfestur, men bert nakrar fáar vikur seinni kundi Pætur ikki halda uppat við at vitna um hin upprisna Jesus. Hann tagdi ikki, sjálvt um hann enntá var í vanda fyri at verða píndur vegna sín vitnisburð.
- Tað, sum eyðkennir hesi bæði punktini omanfyri, er ikki, at teir bert "trúðu". Harafturímóti snýr tað seg um, at teir vórðu umbroyttir. Og teirra gerðir komu sum eitt úrslit av teirra trúgv, sjálvt um tað enntá hevði deyðan við sær. Doyðu teir fyri eina lygn? Hevði tú farið inn í deyðan vegna nakað, sum tú visti ikki var satt?
3. Umvendingin hjá Paulusi
- Paulus var ein háttvirdur lærdur fariseari, sum var sera íðin í sínum gerningi. Um seg sjálvan sigur Paulus t.d.: "Eg eri umskorin áttanda dagin, av Ísraels fólki, Benjamins ætt, Hebreari av Hebrearum, viðvíkjandi lóg ein Fariseari; viðvíkjandi vandlæti ein, sum gjørdi atsókn á kirkjuliðið; viðvíkjandi rættferðini samsvarandi lógini ólastandi" (Fil 3,5-6). Allir søgufrøðingar ásanna tignarstøðu Paulusar, áðrenn hansara umvending. Í Áps 26,9-10 undirstrikar Paulus eisini: "Eg fyri mín part helt, at eg átti at gera nógv ímót navni Jesu úr Nasaret, sum eg eisini gjørdi í Jerúsalem, og eg koyrdi mong av hinum heilagu í fangahús, tá ið eg hevði fingið fullmakt frá høvuðsprestunum at gera tað; og tá ið tey vórðu tikin av lívi, gav eg mína atkvøðu til tess..." Paulus var altso kendur fyri sín hatur og harðskap, áðrenn hansara umvending.
- Søgufrøðingar eru samdir í, at Paulus brádliga og at síggja til uttan orsøk gjørdist ein heilt øðrvísi maður.
- Aftaná hin upprisni Jesus hevði sýnt seg fyri honum, varð Paulus ein nýggjur maður, og hann gjørdist ein av teimum størstu ápostlunum. Har var einki hink í hansara umsorgan fyri Guds kirkjulið og hansara kærleika til hin upprisna Messias.
- "Paulus segði alt frá sær – eisini hansara tignarstøðu sum ein háttvirdur jødiskur leiðari – og gjørdist ein kristin trúboðari. Hann fór inn í eitt lív við fátækdømi, hørðum arbeiði og líðing. Hann varð húðflongdur, sligin, steinaður, leið skipbrot tríggjar ferðir og var áhaldandi í vanda, frátøku og ótta. At enda rindaði hann hin størsta prísin fyri sína trúgv og doyði sum pínslavátti í Róm. Og alt hetta var orsakað av degnum uttanfyri Damaskus: hann sá "Jesus, harra okkara." –William Lane Craig
4. Umvendingin hjá Jákupi
- "Og aftan á tað varð hann sæddur av Jákupi, síðan av øllum ápostlunum" (1 Kor 15,7).
- Vit kenna ikki til staklutirnar viðvíkjandi møtinum millum Jesus og Jákup. Men hetta vita vit hóast alt:
- Jákup var Jesu bróðir og trúði ikki á Jesus undir hansara jarðiska virksemi.
- Aftaná almennu avrættingina av Jesusi, gjørdist Jákup ein leiðari í kristnu frumkirkjuni í Jerúsalem.
- Umvendingin hjá Jákupi verður enntá góðtikin av fleiri ivingarsomum serfrøðingum.
- Vit vita eisini, at Jákup lat lívið sum pínslavátti vegna hansara trúgv á hin upprisna Jesus.
- Hvør er hin besta frágreiðingin til, at Jákup broytist frá at vera ein ivingarsamur bróðir til at vera ein framúrskarandi kristin leiðari og almennur pínslavátti?
- Hann trúði, at hansara upprisni bróðir hevði sýnt seg fyri honum. Hóast hann ikki trúði á Jesus undir hansara jarðiska virksemi, so bleiv Jákup kortini ein støðufastur trúgvandi og ein háttvirdur leiðari í frumkirkjuni. At enda doyði hann eisini fyri sína trúgv uppá, at Jesus var hin upprisni Messias.
5. Hin tóma grøvin
- Hin søgufrøðiliga viðurkenningin av Jesu jarðarferð stuðlar søguliga trúvirðinum hjá hini tómu grøvini.
- Og um Jesu likam varð lagt í eina grøv, og innsigl varð sett á av rómverjunum, so verður tað eisini sera trupult at nokta, at grøvin seinni varð funnin at vera tóm.
- "Vit sita eftir við hini tryggu søguligu niðurstøðuni: grøvin var tóm....Eg meti, at henda niðurstøðan kann bólkast saman við eina søgulig vissu, sum er so stór, at hon í roynd og veru kann sigast at vera heilt vís - líkasum deyðin hjá Augustusi í 14 e.Kr. ella fall Jerúsalems í 70 e.Kr." -N.T. Wright
- Í 1 Kor 15,3-4 (53 e.Kr.) sipar Paulus fyri tað fyrsta til Jesu jarðarferð og uppreisn – nakað, sum jú eisini bendir á, at grøvin var tóm.
- Fyri tað næsta vóru allar kvinnurnar, sum fylgdu Jesusi, samdar í teirra vitnisburði um hina tómu grøvina. Tá á døgum vórðu kvinnur annan floks borgarar, og tær vórðu eisini hildnar at vera minni skynsamar. Uttan so at kvinnurnar veruliga sóu hina tómu grøvina, so gevur tað sostatt onga meining at rokna teirra vitnisburð uppí.
- Fyri tað triðja hava vit óheftar frásøgnir um hina tómu grøvina. Rithøvundarnir til evangeliini líta allir á óheftar keldur, tá ið teir greiða frá Jesu deyða, jarðarferð, uppreisn og tómu grøv. Og í prædikunum í Ápostlasøguni verður eisini óbeinleiðis sipað til eina tóma grøv.
- Fyri tað fjórða hildu teir jødisku leiðararnir uppá, at lærusveinarnir høvdu stolið Jesu likam. Hvat var tað, sum fekk hinar jødisku leiðarnar til at halda uppá, at likamið var stolið, um grøvin veruliga ikki var tóm? Teir høvdu lættliga kunna beint fyri uppáhaldinum um hina tómu grøvina bert við at peika á líkið inni í grøvini.
6. Tilbiðjanin av Jesusi sum Gud innan tjúgu ár vóru umliðin aftaná hansara almennu avrætting av rómverjunum.
- Tilbiðjanin av Jesusi sum ein guddómur kyknaði upp í einum jødiskum einguda-samanhangi.
- Hitt jødiska fólkið var eitt eingudstrúarfólk. Tilbiðjanin av øðrum gudum bar ikki nakað gott við sær í søgu Ísraels. Tey vórðu t.d. dømd av Gudi og hertikin av Ássýriu í 722 f.Kr. og av Bábylon í 605 f.Kr.
- Nú vóru tey bundin til bert ein Gud. Shema í 5 Mós 6,4 undirstrikar eisini júst hetta: "Hoyr, Ísrael, Harrin, Guð vár, Harrin er einastur!"
- Hvør er hin besta frágreiðingin?
- Tey fyrstu kristnu trúðu, at Jesus var risin upp frá deyðum, og í roynd og veru høvdu tey eisini upplivað hin upprisna Jesus. Hetta merkti, at hini víðgongdu uppáhaldini hjá Jesusi vóru sonn. Hansara boðskapur var staðfestur, og sjálvur var hann nú upphevjaður av Ísraels Gudi. Hetta má hava verið nóg mikið til at fáa jødisk eingudstrúarfólk til at upphevja og tilbiðja Jesus við síðuna av Ísraels Gudi.
- "Tilbiðjanin av Jesusi sum ein guddómur uppkom brádliga og skjótt, ikki líðandi og seint, millum viðhaldsfólk í fyrstu øld. Meira nágreiniliga er upprunin at finna millum jødakristin frá teimum fyrstu árunum." -Larry Hurtado
7. Ógvisligi vøksturin av kristindóminum sum ein umskapandi og boðandi rørsla
- Í ár 20 f.Kr. er tað einki, sum eitur kristindómur, men tá ið vit eru komin fram til ár 120 e.Kr. skriva landshøvdingar brøv til keisaran í Róm fyri at spyrja hann, hvat ið teir skulu gera viðvíkjandi øllum teimum kristnu.
- Tað fyrsta, sum ein verður varur við, tá ið ein granskar tey fyrstu kristnu, er, at tey vóru ein megi til umbroyting allastaðni har, ið tey búsettust. Teirra víðgongdi kærleiki var sjónligur, tá ið tey tóku sær av hinum óynsktu nýføðingunum, sum vóru yvirlatnir til at doyggja úti á gøtunum í Róm – serliga smáar gentur. Tey elvdu til broyttar familjustrukturir í Róm og til virðing av kvinnum í fyrstu øld.
- Tey fyrstu kristnu tóku sær eisini av teimum sjúku. Í roynd og veru sóu tey pestina og farsóttina í 260 e.Kr. sum ein møguleika til at elska menniskju. Hin mest logiska reaktiónin má hava verið at flýggja, men hesi kristnu bóru seg at á ein óvanligan hátt við tað, at tey vórðu verandi eftir fyri at taka sær av teimum sjúku – sjálvt um hetta setti teirra egna lív í vanda.
- Stutt sagt vóru tey ein megi fyri hinum góða, tí at tey vóru umbroytt. Tey trúðu, at deyðin var ein sigraður fíggindi, og nú góvu tey Jesu undirvísing skap.
"Í veruleikanum er tað næstan ógjørligt hjá søgufrøðingum at greiða frá upprunanum hjá kristindóminum uttan uppreisnina. Øll vita, at kristindómur bleiv til mitt í fyrstu øld e.Kr., men hetta ber ein eyðsýndan spurning upp á mál: hví gjørdist hann til? Hvør var orsøkin til, at henda rørslan byrjaði? Enntá skeptiskir serfrøðingar í Nýggja Testamenti viðurkenna, at upprunin hjá kristnu trúnni er tengdur at teimum fyrstu lærusveinunum og teirra trúgv uppá, at Gud hevði reist Jesus upp frá teimum deyðu. Í roynd og veru knýttu teir næstan alt til júst hesa trúnna." -William Lane Craig
Kelda
Tilfarið, sum eg brúki her, er leystliga umsett frá “Quick Guide: 7 Reasons We Know Jesus Rose From The Dead.”
Aftur


text:
Lívið hjá Robinson broyttist við Fríggjadegi
Føroyar hava fólkaræði sum stjórnarskipan. Vit hava fræls val, har fólkið velur fólk at stýra landinum.
Vit velja kommunustýri fjórða hvørt ár. Veljarin atkvøður fyri einum persóni, sum er uppstillaður á einum lista.
Tað eru 30 kommunur í Føroyum. Vit velja fólk í kommunustýrini fjórða hvørt ár.
Sosialurin hevur í útgávuni 21. september í 2016 eina grein um, hvussu tú kanst gera tín egna lista til kommunuvalið.
Ein stillari er tann, ið ger av, hvør verður settur á ein lista, tá val er.
Kringvarpið hevur gjørt eina temasíðu, sum burturav er um kommunvalið í 2016.
Tá kommunval, løgtingsval ella fólkatingsval nærkast, síggjast altíð plakatir og uppsløg.
Filmsbrotið skal takast upp við fartelefon og skal lýsa tað, ið tú sært sum Val.
Borgarstjórin kláaði sær í nakkanum. Útreiðslurnar hjá kommununi vóru hækkaðar.
Sára snarar sær á harða træstólinum. Hon situr við triðja borðið út ímóti vindeyganum inni í flokshølinum í 8.a.
Í savninum í Námi er tilfar kommunuval.